qundao/data-zh-poetry huggingface dataset:
戲答·其一
作者：徐積
朝代：宋

我喉已吞霜，我口復吞月。
吞霜吞月太麤豪，五臟心胸總清徹。
東家亦有人中清，一從年少名豪英。
文章餘事能用兵，蛇矛丈八折羽旌。
排成大陣將橫行，太華屹立洪河傾。
螭騰豹躣哮虎鳴，斗膽可落突眼睛。
衝車突騎出不意，鋒不可當聲動地。
前軍已勝後兵繼，唱罷凱歌氈帳睡。
將軍但築受降城，老大不煩修武備。
戲答·其二
作者：徐積
朝代：宋

君看月上霜，君看霜下月。
不知月蓋霜，不知霜蓋月。
但覺我一身，上下中央四旁總澄徹。
霜是何物如此清，月是何物如此明。
白頭老翁坐中庭，半夜可數毛髪莖。
羣陰積聚純粹精，蝦蟆吸盡瑶池津。
銀河兩道來藏冰，玉龍走入蟠千尋。
倩君兩耳爲我聽，其閒恐有波浪聲。
初出海時蛟螭鳴，却入海時潮頭生。
小鯨走入尾閭內，大鯨大鰍寒不睡。
莫教射倒金銀宮，鰲背神人難設備。
戲答何楚才酒肆
作者：徐積
朝代：宋

身在塵埃氣在雲，丈夫貧賤豈須論。
且爲韓信淮陰事，休著相如犢鼻褌。
戲答君錫酣戰之句
作者：徐積
朝代：宋

檄書插羽來何速，鐵騎成林勢未分。
北壘噉聲雄似虎，南營殺氣猛如雲。
陣前劍客投犀袂，帳外歌姬曳繡裙。
且待揮兵酣戰罷，却行三舍避將軍。
所祝送寧秀才
作者：徐積
朝代：宋

所祝君者，豈敢如息。
在養在正，在進在德。
在好聞過，在親亮直。
精講明辨，所以臧也。
早夜思索，不可忘也。
以正而通，以正而窮。
以義而始，以義而終。
勉之戒之，其所養者，勿使害之。
招陳顧魂輓詞
作者：徐積
朝代：宋

魚有所歸，鳥有所棲。
孤墳纍纍，子將何依。
束子之裝，裹子之糧。
促登汝航，往歸汝鄉。
擬和御製賞花釣魚
作者：徐積
朝代：宋

禁苑千花一夜開，祥烟深處翠華來。
重輪日色輝天步，萬歲山聲薦壽杯。
魚躍靈池初浩渺，鳳巢阿閣正徘徊。
姚虞臣主方賡唱，蓬蓽儒生願竊陪。
敗荷
作者：徐積
朝代：宋

有客方笑歌，誰人吟敗荷。
但言爲秋惜，不道礙船過。
折柄刺芒在，亂絲根本多。
江頭浪如屋，今夜奈風何。
文仙
作者：徐積
朝代：宋

紫微詔誥都經手，東壁圖書盡在家。
何日再游羣玉府，吟窗依舊鎖烟霞。
新安呂公尚書夫人墳
作者：徐積
朝代：宋

彼美新安，有水有山。
有墳巋然，百五十年。
爰有曾孫，赤韍朱軒。
來守茲土，以慰斯墳。
掃除必躬，奉祠必親。
水毛陸産，膋牲上尊。
百物皆具，千兵駿奔。
觀者如堵，從者如雲。
心追無窮，誠通無垠。
溟漠之魄，恍惚之魂。
如闢其塗，如啟其門。
如興于寢，如作于室。
如出黄泉，如見白日。
早朝仙·其一
作者：徐積
朝代：宋

紫瑶闕上烟霞曉，赤玉階前劍佩齊。
十二金童傳詔罷，雲冠星弁一時低。
早朝仙·其三
作者：徐積
朝代：宋

閶闔雲深未啟關，霓衣夾道已成班。
須臾特詔仙官入，日月諸星共放還。
早朝仙·其二
作者：徐積
朝代：宋

紫府真人朝玉京，三千玉版先進名。
叩頭欲跪紫烟合，但聞玉佩玲瓏聲。
春草
作者：徐積
朝代：宋

日暖郊前雪盡時，東風吹起綠初齊。
人來花下禽偷避，客到山前路已迷。
洛邑少年金作彈，杜陵驕馬玉爲蹄。
歌樓酒市無尋處，踏遍青青日已西。
春雪·其一
作者：徐積
朝代：宋

天上星榆一夜彫，曉風吹緊下層霄。
溪頭岸狹流應漲，簾外春寒到不消。
數騎急投村墅宿，幾人忙奔酒家謠。
登高望遍東城路，又領詩兵戰寂寥。
春雪·其二
作者：徐積
朝代：宋

雪滿東風只到關，西飛還不到長安。
鷺翹孤白精神健，鶑斂黄金羽翼寒。
遠嶺玉迷樵木徑，晚溪冰壓釣魚竿。
隴頭鼓腹謳吟者，但向深秋前後看。
昨日之夕和蔣穎叔
作者：徐積
朝代：宋

昨日之夕誰扣扉，大使遣人來索詩。
吟聲一發巢烏飛，一夜清風摇木枝。
吟亦不住風不停，安知半夜風出城。
大使船上風霜清，更添南郭吟哦聲。
晨起仙
作者：徐積
朝代：宋

帳外雙童持劍履，一榻紅雲睡初起。
滿面清風潄月華，瑶漿更挹明河水。
暴雨
作者：徐積
朝代：宋

玉女投壺天大笑，千尋火炬當空照。
老龍行遲天忽怒，雷車壯士渹連鼓。
黑鱗鐵甲十萬許，急把銀河傾作雨。
書樂陵王伯年太子傳
作者：徐積
朝代：宋

酷哉武成，枉殺樂陵。
一步一杖，遶堂土頳。
投之池中，池水盡赤。
其妃哀號，至死不食。
其指其手，拳不可擘。
九院之後，小屍猶在。
骨碎肉爛，緋袍金带。
一袍有靴，一髻有解。
哀哉嗚呼，此兒何罪。
賊人之孤，負人之託。
毒如豺狼，險如谿壑。
身自爲孽，其子受之。
扼咽蒙頭，連頸橫屍。
報應如此，其來勿問。
與其自殺，不容尺寸。
我哀其愚，作爲此詩。
永貽厥鑒，勿爲險欺。
書江氏芝草記後
作者：徐積
朝代：宋

天門嶪嶪，洞達通徹。
地雖幽陰，明白昭晰。
有來即應，無往弗答。
或旋其日，或逾厥月。
或降吉祥，或出妖孽。
或生美好，或産醜缺。
或使合并，或令分裂。
凡皆若此，其故可說。
人之所喜，神則歡悅。
和氣流暢，精粹凝結。
草木受之，形類孤絕。
其無所苟，而不徒設。
爰有江氏，世載其德。
子子孫孫，能敬勿失。
其叔有令，如出諸意。
戮力同心，道路相繼。
二十六喪，收斂聚會。
在圉之北，同日俱痤。
迺有二物，以彰厥美。
其一維何，是曰靈芝。
如蓋上設，如杠下持。
其色黄紫，其光陸離。
其肉堅厚，弗柯弗衰。
其二維何，是曰連理。
巨幹修枝，貫通骨髓。
物不可間，人不得披。
以類考之，不必異本。
其奇若此，其吉勿問。
其恍其惚，其惚其恍。
必寓諸物，以來神貺。
維神之貺，如岡如陵。
有德者勝，德雖可勝。
其心兢兢，則亦可承。
維神之貺，必以其類。
或大其家，或大其世。
敬之戒之，永終厥義。
書狄梁公傳
作者：徐積
朝代：宋

李氏山河勢若蓬，手提長劍截長虹。
請將唐室中興事，可比汾陽再造功。
直道不爲邪黨敗，逆鱗深得諍臣風。
儒生若有逢時幸，未必勳勞盡在公。
有客不爲賦
作者：徐積
朝代：宋

有客不爲賦，而乃求榮階。
是猶適吳楚，却背東西來。
孟郊從進士，聞者徒相咍。
退之髪已禿，知己其誰哉。
余獨謂不然，此事何足哀。
但恐子之道，未足爲奇侅。
子歌堅誠好，不爲利所回。
得則爲顔氏，失則爲隤孏。
爲子歌一闋，爲子酌一杯。
余歌爲爾宜何歌，余聞日月如飛梭。
但憂其道不到古，窮通之事余如何。
有客何爲者
作者：徐積
朝代：宋

有客何爲者，不穿亦不鑿。
匣中是何物，塵埃漬鋒鍔。
登山守直道，荆榛與溝壑。
安得百畝田，以就斑衣樂。
有客所養厚一首贈送吳安中歸省其兄
作者：徐積
朝代：宋

有客所養厚，氣貌已可知。
而况五日閒，議論未停時。
亹亹來逼人，我覺老且疲。
何人慰衰朽，須臾合復離。
所爲安中喜，鴻鵠翩翩飛。
最好西湖上，一牀同寢衣。
望仙
作者：徐積
朝代：宋

好雲消盡鶴空來，一去麻姑更不迴。
紫府路從何處去，碧桃花向夢中開。
望淮亭和君錫并簡敦復·其一
作者：徐積
朝代：宋

澤國茫茫似十洲，有情空上夕陽樓。
可憑流水傳人意，莫望遠山添客愁。
南浦雪思乘棹往，北軒春負插花游。
若論仕宦何非義，二子無容說愧羞。
望淮亭和君錫并簡敦復·其二
作者：徐積
朝代：宋

烟波何處是汀洲，白鳥歸來且下樓。
木落更隨寒雨盡，山空仍带夕陽愁。
詩筒去是蘭亭事，客棹來非剡水游。
我問兩人同榜彥，仕方行義若爲羞。
望淮篇示門人
作者：徐積
朝代：宋

閑花落盡春無有，脚踏青紅望淮走。
到淮適值晚潮來，滿淮鼓吹風波吼。
傳聲急喚釣魚船，船未到時洗雙手。
買得船中雙白魚，便訪村前五青柳。
旋烹野茗問村醪，五柳陰中坐良久。
此行大略類陶潜，但乏黄花白衣酒。
操舟人去一點鷗，帆入雲開何處收。
孤鷗浴處依淺灘，修竿放餌投深流。
豈無野婦荷而汲，亦有老翁行且謳。
君看此景直幾錢，此時正是夕陽天。
便教金印大如斗，何似魚庵共釣船。
有人問君莫要說，懷中取出吟翁篇。
朝迴仙
作者：徐積
朝代：宋

匆匆朝罷九重天，便按蓬萊御紫烟。
趁得蟠桃花下宴，鼓簫諸部約三千。
李太白雜言
作者：徐積
朝代：宋

噫嘻欷奇哉，自開闢以來，不知幾千萬餘年。
至於開元間，忽生李詩仙。
是時五星中，一星不在天。
不知何物爲形容，何物爲心胸。
何物爲五臟，何物爲喉嚨，開口動舌生雲風。
當時大醉騎遊龍，開口向天吞玉虹。
玉虹不死蟠胸中，然後吐出光焰萬丈凌虛空。
蓋自有詩人以來，我未嘗見大澤深山。
雪霜冰霰，晨霞夕霏。
萬化千變，雷轟電掣。
花葩玉潔，青天白雲，秋江曉月。
有如此之人，有如此之詩。
屈生何悴，宋玉何悲。
賈生何戚，相如何疲。
人生胡用自縲絏，當須犖犖不可羈。
乃知公是真英物，萬疊秋山聳清骨。
當時杜甫亦能詩，恰如老驥追霜鶻。
戴烏紗，著宮錦，不是高歌即酣飲。
飲時獨對月明中，醉來還抱清風寢。
嗟君逸氣何飄飄，枉教謫下青雲霄。
大抵人生有用有不用，豈可戚戚反效兒女曹。
採蟠桃於海上，尋紫芝於山腰。
吞漢武之金莖沆瀣，吹弄玉之秦樓鳳簫。
李朝議輓詞
作者：徐積
朝代：宋

一從洪井到處州，見說洪人總淚流。
本望聖朝令久任，若論明吏合封侯。
高才所至都無事，厚德于今可鎮浮。
故作此詩傳野史，不須銘記掩諸幽。
李陽冰篆
作者：徐積
朝代：宋

書之有古篆，文之有六經。
秦漢而下浸以徙，隸學基路生重扃。
其閒述者亦世出，牛蹄之水纔一泓。
先生之志在復古，胸中直氣何森森。
獨乘騏驥追大朴，執縛浮銳攘欃槍。
手中一筆千萬變，天風號令驅雷霆。
蛇蟠蠖屈體既具，鶚立虎視勢乃成。
剛柔伸屈有常勢，天地之道陽與陰。
傑然出者其勢聳，嶽仞五千磨太清。
盤然屈者非一屈，黄河九折來滄溟。
龐然一畫勢自若，老將堅卧中軍營。
至於一點亦有象，地丘人目天之星。
先生大體貴淳古，輕輕重重齊權衡。
周家太師負黼扆，高冠大旆朝王庭。
唐虞二帝正揖讓，臯夔稷契環兩楹。
聖人作樂有大本，剔抉淫衛完古音。
大匠作室以規矩，悉去臲𡰈除斜撐。
專車骨節世不朽，今乃一縱而一橫。
巨靈以手遏大難，印入山骨磨不平。
雄恢嚴毅不可犯，手中常握十萬兵。
信乎創字自有說，宜必象形而象聲。
天地之大有萬象，萬象不能遁其情。
嗚呼篆法乃如此，大哉剛健純粹精。
走獸之類爲麒麟，飛鳥之類爲鷦鵬。
蹊徑之類爲大路，垣牆之類爲堅城。
以德論之爲聖人，以法論之爲朝廷。
傍睨衆字乃可笑，太山之重鴻毛輕。
亡國之主好逸豫，兒女子輩多驕淫。
聖人之後惟孟子，古篆之後唯陽冰。
金渾玉璞天下寶，嗟乎世俗多聾盲。
欲行古道世輒笑，欲言古學世輒驚。
志之所之在一賦，斗筲之器徒易盈。
雕蟲篆刻滿天下，不矜實行矜虛名。
六經塵土塞高閣，聖人之道成坎坑。
況乎古篆固可棄，胡爲獨好於先生。
杏花·其一
作者：徐積
朝代：宋

窗外花開紅滿枝，董生正下讀書帷。
東風到晚殊無定，今夜清香屬阿誰。
杏花·其二
作者：徐積
朝代：宋

一點胭脂淡染腮，十分顔色爲誰開。
殘燈欲盡書幃閉，猶有清香半夜來。
村家
作者：徐積
朝代：宋

階前生蔓草，門外是多歧。
老叟行無伴，兒童飽自嬉。
鴟羣巢衆樹，狐迹過疏籬。
不肯勤耕耨，豐凶爲有時。
林殿院輓詞
作者：徐積
朝代：宋

吁嗟人兮，而有斯人。
以義爲質兮，以剛守身。
內明白而外昭哲兮，氣貌甚真。
動則不苟兮，可使之爲國，可使之爲民。
使之爲國兮取義舍生，使之論事兮傾出赤心。
世方好柔兮我方剛，彼爲轅下駒兮我方鷹揚。
彼作威之臣人莫敢當，我方藐視兮直攻其强。
彼作福之臣兮烹煎牛羊羅列酒漿，我方折其匕箸兮覆杯而不嘗。
以甘易苦兮自以爲常，以退爲進兮如寢諸床。
所往所居，不察刀筆者害兮簿書有蔽。
隠必露兮伏必發，照姦膽兮破姦穴。
小姦積忿兮五臟欲裂，大姦睚眦兮其眦有血，口且欲吞兮齒且欲嚙。
何誣之不誣何說，哆兮侈兮三寸之舌。
顔淵偷飯，曾參鬬殺。
慈母投杼兮其誰不信，所頼公明兮得無悔吝。
夫何不幸兮人之云亡，誰司有命兮付與之不長。
揭丹旐兮歸晉疆，望江湖兮歸故鄉。
太行山上秋風起，度浮梁兮盟津水。
符離東畔更淒凉，山陽猶有舊吟窗。
吳人俱望揚子江，素車白馬迎道旁。
故人亦有孤與孀，更憂今歲寒無裳。
洞庭橘柚正青黄，鱸魚鱠美蓴羹香。
且緩哀鈴送酒觴，一辭白日掩玄堂。
玄堂一掩難開扃，夜復夜兮何時停。
負高才兮成鬰鬰，揭高義兮徒冥冥。
一心在兮湖水清，萬事空兮山月明。
悲慟處，是松陵，雲慘兮，鳥哀鳴。
念骨肉兮摧心形，鬚鬢班兮涕縱橫。
林漕輓詞·其一
作者：徐積
朝代：宋

國士青雲器，儒林合抱松。
羽儀丹穴鳳，頭角劍津龍。
玉筍班雖貴，皇華使愈恭。
人亡其政在，尚可訪遺蹤。
林漕輓詞·其二
作者：徐積
朝代：宋

一夢無回處，龐眉坐柏庭。
幾時逢白日，萬事付哀鈴。
畫翣行須緩，黄宮到便扃。
松陵詩莫和，慟哭不堪聽。
柳上見鶑
作者：徐積
朝代：宋

楊柳枝頭見，適從何處來。
青春三月盡，黄艷一花開。
舊燕元相識，新鴉近與陪。
聲聲吟得好，未必乏詩才。
柳絮·其一
作者：徐積
朝代：宋

君看青蠶蘂，閒花便棄捐。
臨風競離別，就地忽團圓。
孤客正心亂，浮雲來馬前。
灞橋逢杜甫，老淚更潸然。
柳絮·其二
作者：徐積
朝代：宋

長條徒自重，狂絮去何之。
禁籞穿花樹，春江撲酒旗。
因風無定意，著物有閒時。
謝女何爲者，深情在雪詩。
棋仙
作者：徐積
朝代：宋

壺中白日何曾夜，洞裏桃花別是春。
一局閒棋猶未了，坐中老却採樵人。
楊柳枝
作者：徐積
朝代：宋

楊柳楊柳復楊柳，舞罷青衫困垂手。
相如病思最多情，沈約才清更酣酒。
君看好鳥鳴枝閒，日與春風問安否。
清明前後峭寒時，好把香綿閒抖擻。
楊集賢輓詞·其一
作者：徐積
朝代：宋

彼美朝之望，光終不較年。
醇風隨入地，義氣去淩烟。
身後人人慕，生前事事賢。
故交貧與賤，沈痛欲呼天。
楊集賢輓詞·其二
作者：徐積
朝代：宋

門靜車聲歇，庭虛燕几閒。
芸籤新汗簡，玉筍舊清班。
事寄浮雲外，身從大夢閒。
復爲長夜寢，慟哭入玄關。
樵家
作者：徐積
朝代：宋

鄰叟是耕漁，怡然只自如。
草迷春徑狹，雀噪晚籬疏。
自向林泉慣，翻嫌市井居。
兒童盡樵採，斗粟亦無餘。
歡樂辭
作者：徐積
朝代：宋

吁嗟人兮，人生凡幾何。
汝胡不思兮，故爲擾擾而紛紛。
人生如一夢兮，萬事如浮雲。
汝胡不思兮，胡不爲直道兮。
胡爲薄物細故兮，疲精而勞神。
汝之所得兮，余以爲失兮。
汝之所失兮，余以爲得兮。
汝胡不思兮，胡不爲義而爲仁。
仁義之道如大路兮，人皆可以行兮，汝反以爲艱兮。
汝胡不思兮，胡爲失性而離真。
禍既自召兮，福亦自棄兮。
汝胡不思兮，胡爲乎災及其身。
善惡之報各以其類至兮，汝胡不思兮，胡不觀乎古之人與今之人。
嗟予言不可忽兮，汝胡不思兮。
汝其書諸紳，吁嗟人兮。
武仙
作者：徐積
朝代：宋

冠佩嚴嚴坐絳雲，環兵列仗是何人。
諸仙稟命羣靈肅，玉冊金符盡在身。
水仙·其一
作者：徐積
朝代：宋

曾乘秋浪泛銀河，撥盡閒雲恣浩歌。
明月一環來拂面，玉龍十萬總隨波。
水仙·其三
作者：徐積
朝代：宋

昨夜曾游洛女家，自知此處勝烟霞。
回鸞更按湘妃曲，醉踏烟波弄月華。
水仙·其二
作者：徐積
朝代：宋

天上瑶池爲別館，海閒金闕是離宮。
徐行按盡烟波國，高步却來雲漢中。
水仙·其四
作者：徐積
朝代：宋

龍馭曾游絳水霞，回來却坐赤鯨車。
夜深正解雙珠珮，莫點犀燈照我家。
求仙
作者：徐積
朝代：宋

神仙不知真有無，其術可圖不可圖。
得之不得存乎命，躁不以命良可吁。
愚夫忘欲棄所愛，父母無子妻無夫。
本求長生不死術，夭厥所壽殘厥軀。
江南春
作者：徐積
朝代：宋

今年是處春風早，江南地煖春更好。
春風先把江山掃，次入梅花後芳草。
芳草春深更有情，直共江山到洞庭。
落花流水從武陵，湖中有山春更青。
日欲落時一點明，少年莫上岳陽城。
泣謝陳德任
作者：徐積
朝代：宋

義重江湖叟，情施墟墓閒。
孤魂慰長夜，老淚濕衰顔。
一奠方銘骨，三年更倚山。
更分心兩處，恍惚自收還。
浴仙
作者：徐積
朝代：宋

玉佩珠襦自辟塵，瑶池浴罷卧紅雲。
指揮莫放香波去，留與龍兒并鳳羣。
海棠花·其一
作者：徐積
朝代：宋

彼美花兮宜晚春，柔姿淑艷是何人。
十分國色妝須淡，數點胭脂畫未勻。
带雨容開渾是恨，出牆頭望恰如真。
幾時謫下蓬萊島，霞污仙衣痕尚新。
海棠花·其二
作者：徐積
朝代：宋

一度相逢一度春，不知名姓是何人。
十分國色妝須淡，數點胭脂畫未勻。
好把東皇爲上客，便堪宋玉作西鄰。
臨卭道士今何在，說與唐宗是太真。
淮之水示門人馬存
作者：徐積
朝代：宋

君不見淮之水，春風吹，春雨洗。
青薰衣，綠染指。
漁不來，鷗不起。
瀲瀲灧灧天盡頭，只見孤帆不見舟。
斜陽欲落未落處，盡是人間今古愁。
今古愁兮將奈何，莫使騷人聞棹歌。
我曹自是浩歌客，笑聲酒面春風和。
淮陰義婦·其一
作者：徐積
朝代：宋

酷賊姦讎既已除，銜冤抱恥正號呼。
當時但痛君非命，今日方知妾累夫。
捨義取生真鄙事，殺身沈子乃良圖。
幾年污辱無由雪，長使清淮滌此軀。
淮陰義婦·其二
作者：徐積
朝代：宋

淮陰婦人何决烈，貌好如花心似鐵。
殺身沈子須臾閒，身雖已死名不滅。
清虛臺題華州崔氏園
作者：徐積
朝代：宋

名園自郊谷，何況築高臺。
酷暑未嘗到，清風長自來。
雲嵐瞰山罅，烟水近池隈。
誰更將松竹，蕭森四面栽。
漁父樂
作者：徐積
朝代：宋

水曲山隈四五家，夕陽烟火隔蘆花。
漁唱歇，醉眠斜，綸竿蓑笠是生涯。
漁父樂·君不悟
作者：徐積
朝代：宋

一酌村醪一曲歌，回看塵世足風波。
憂患大，是非多，縱得榮華有幾何。
漁父樂·君看取
作者：徐積
朝代：宋

管得江湖占得山，白雲同散學雲閒。
清旦出，夕陽還，不知身在畫屏閒。
漁父樂·堪畫看
作者：徐積
朝代：宋

討得漁竿買得船，歸休何必待高年。
深浪裏，亂雲邊，只有逍遥是水仙。
漁父樂·漁歌子
作者：徐積
朝代：宋

一酌村醪一曲歌。回看塵世足風波。憂患大，是非多。縱得榮華有幾何。
漁父樂·漁歌子
作者：徐積
朝代：宋

水曲山隈四五家。夕陽煙火隔蘆花。漁唱歇，醉眠斜。綸竿蓑笠是生涯。
漁父樂·漁歌子
作者：徐積
朝代：宋

管得江湖佔得山。白雲同散學雲閒。清旦出，夕陽還。不知身在畫屏間。
漁父樂·漁歌子
作者：徐積
朝代：宋

見說紅塵罩九衢。貪名逐利各區區。論得失，問榮枯。爭似儂家佔五湖。
漁父樂·漁歌子
作者：徐積
朝代：宋

討得漁竿買得船。歸休何必待高年。深浪裡，亂雲邊。只有逍遙是水仙。
漁父樂·漁歌子
作者：徐積
朝代：宋

飽則高歌醉即眠。只知頭白不知年。江繞屋，水隨船。買得風光不著錢。
漁父樂·無一事
作者：徐積
朝代：宋

見說紅塵罩九衢，貪名逐利各區區。
論得失，問榮枯，爭似儂家占五湖。
漁父樂·誰學得
作者：徐積
朝代：宋

飽則高歌醉即眠，只知頭白不知年。
江遶屋，水隨船，買得風光不著錢。
漁翁
作者：徐積
朝代：宋

白髪老翁心似鐵，網盡溪魚猶未歇。
船中渾是賣魚錢，買酒烹魚醉明月。
漁者
作者：徐積
朝代：宋

縛竹編茅雜亂蓬，四籬俱是野花叢。
莫道江湖山色好，籬落不禁秋後風。
秋後風從西北起，身上蓑衣冷如水。
夫妻却在釣船中，兒孫走入蘆花裏。
夫妻不會作活計，辛苦賣魚沽酒費。
兒孫身上更貧窮，白日無衣夜無被。
昨日前村酤酒處，今朝忽見無人住。
聞道江南地更暖，移舟急望江南去。
漁者·其一
作者：徐積
朝代：宋

枯笠摇風雪滿衣，年年辛苦事漁磯。
有時釣得鱣鯨上，又被行人買得歸。
漁者·其二
作者：徐積
朝代：宋

家住前村蘆葦中，一生無事是漁翁。
眼看波浪如平地，身向江湖若斷蓬。
小艇醉眠寒夜雨，短帆閒掛夕陽風。
營營市井應相笑，不道錐刀盡是空。
濉陽
作者：徐積
朝代：宋

嘗聞唐李氏，世號爲賢妻。
以力營七喪，或謂難庶幾。
孰知蔡家婦，其事乃同之。
豈特在中饋，無往而無儀。
孝於其所尊，慈於其所卑。
即知義所在，能終義所爲。
我生至此極，我嫁逢百罹。
其屬死略盡，其骨俱無歸。
身爲未亡人，心乃真男兒。
以己任其責，無忘須臾時。
但恐事不濟，安知卹寒饑。
乃捐奉生具，而爲送亡資。
面不御膏沐，首不加冠笄。
金珠鬻於市，文繡容何施。
更無囊中裝，唯有身上衣。
殆將截其髪，幸苟完其肌。
所得蓋良苦，所積從細微。
如此十年久，猶以爲支離。
日下卜諸良，宅兆相厥宜。
一舉十八喪，一旦得所依。
手自植松楸，身亦沾塗泥。
何暇裹兩足，但知勤四肢。
居者歎於室，行者泣於歧。
鳥亦助叫號，人思操虆梩。
冥冥長夜魂，所獲喜可知。
鬰鬰佳城中，不爲中道尸。
卒辦其家事，少慰而心悲。
義深海可涸，行堅山可摧。
孤誠貫白日，幽光淩虹霓。
吾聞古烈女，犖犖非無奇。
一死蓋易處，一節亦易持。
至如張氏者，使人尤歔欷。
誰爲孝婦傳，誰爲黄絹碑。
亦有淮上翁，爲述濉陽詩。
移書太史氏，無令茲逸遺。
無奈何·其一
作者：徐積
朝代：宋

我曹意者非忘物，自是爲仙無奈何。
海水玩來如股掌，人心難處甚風波。
無奈何·其二
作者：徐積
朝代：宋

無奈何兮無奈何，失之哀兮得之歌。
巧拙其閒不容寸，得失相去能幾何。
無妄仙
作者：徐積
朝代：宋

清風窗外雲初去，明月池中鶴自還。
春色一簾閒睡過，瑶花落盡不抽關。
無知仙
作者：徐積
朝代：宋

爲向平時尋古風，幅巾芒履走塵中。
俗人不識烟霞客，喚作無知賣藥翁。
無累仙
作者：徐積
朝代：宋

塵世紛紛總是空，花開花落幾時窮。
有人若問烟霞事，我是逍遥無累翁。
狂仙
作者：徐積
朝代：宋

香枝灑面瑶池水，霞艷裝衣閬苑花。
一半是狂兼是醉，急教扶去卧烟霞。
玉女花·其一
作者：徐積
朝代：宋

揚花可與名玉妃，楚花可與名玉女。
天上瑶臺是本居，人在月宮合同處。
一點難容赤水霞，平生冷笑巫山雨。
此女持身色太嚴，玉璧如槃求不許。
玉女花·其二
作者：徐積
朝代：宋

國艷雖殊情太少，蛾眉不畫雙瞳瞭。
新就明河洗面來，更佩明珠踏瑶草。
不用朱鸞與紫霞，玉麒麟駕白雲車。
君看面上都無邪，更看身上都無瑕。
越王國女金可邀，卓王孫女琴可招。
更有秦王家弄玉，嫁人只被愛吹簫。
玉妃
作者：徐積
朝代：宋

琳琅宮殿本無塵，猶跨青鸞踏紫雲。
怪得曉來天色淡，海霞都在玉妃裙。
玉霞弟子
作者：徐積
朝代：宋

玉霞弟子非無學，金籙名仙亦有才。
却作左慈筵上術，誰將酒脯盡携來。
瑶真詩·其一
作者：徐積
朝代：宋

此花所在宜開館，彼玉維瑶合比君。
每到黄昏成淡月，却臨曉後作團雲。
人閒僞采何如質，物裏孤芳自勝羣。
應笑馬嵬坡下女，太真爲號繫黄裙。
瑶真詩·其二
作者：徐積
朝代：宋

不知記得瑶林否，故國曾陪閬苑春。
色貌易分渾是正，性情雖辨總歸真。
紅塵世上無雙物，白雪宮中第幾人。
若問誰何名玉女，一般嚴靜敵霜神。
璽書長句
作者：徐積
朝代：宋

隨船父老踏青莎，人各持杯奈醉何。
謠俗戀恩成太息，吟翁樂義合長歌。
皆知察物嚴而恕，誰似當官正不阿。
東漢武威任郡守，至今高義聳峨峨。
瓊花歌
作者：徐積
朝代：宋

春皇自厭花多紅，欲得花顔如玉容。
春皇青女深相得，先教斂與秋霜色。
乃有雪月供光，星榆獻白，艑量銀漢琉璃濕。
人閒美玉搗作灰，荆山崑山鬼神泣。
天上有人名玉女，投壺之外能爲素。
姑射神人解種花，先須此物爲根芽。
天罅地竅掬精粹，蟾身驪頷偷光華。
其時正是天地交，二氣上下陰陽調。
此花孕育得其正，其閒邪氣無纖毫。
所以其色爲正色，出乎其類拔乎萃。
一如君子有諸內，粹然其色見於外。
三月將盡四月前，百花開盡春蕭然。
揚州日暖花開未，春香不動花房閉。
仙掌秋高玉露濃，蛟人泣下珠璣碎。
黄鸝本是花中客，啼盡好聲求不得。
春皇費盡養花心，春風使盡開花力。
春歸鶑去花始開，誰人放出深閨來。
唐家天子太平時，太真浴罷華清池。
紅裳繡袂厭君眼，更作地仙披羽衣。
麻姑睡起蓬萊島，風吹玉面秋天曉。
洛川女子能長生，水中肌骨成瑶瓊。
褒姒不見諸侯兵，盡日不笑如無情。
宋玉移家安在哉，東鄰不畫臙脂腮。
卓文君去成都速，錦衣金翠慵裝束。
吹簫客貌果何如，見說其人名弄玉。
若比此花俱不足，淫妖怪艷文之累。
一如婦人有賢德，不爲邪色辭正色。
孀居之女能自持，終身唯著大練衣。
又如正色立朝者，不以柔媚爲奸欺。
以此論之乃可重，人之不正將胡爲。
論德乃是花之傑，論色乃是花之絕。
洛陽花名古云好，看花須向揚州道。
君不見去年花下吹黑風，霹靂閃電搜玉龍。
此時半夜花光中，不覺屈曲蟠長虹。
又不聞天上琳琅樹，種在煙霞最深處。
白雲枝葉白玉英，此花莫是琳琅精。
此花愛圓不愛缺，一樹花開似明月。
襄王半夜指爲雲，謝女黄昏吟作雪。
杏花俗艷梨花粗，柳花細碎梅花疏。
桃花不正其容冶，牡丹不謹其體舒。
如此之類無足奇，此花之外更有誰。
世非紅紫不入眼，此花何用求人知。
詩人自與花相期，長告年年乞一枝。
登淮陰古城
作者：徐積
朝代：宋

此城不可名甘羅，淮陰侯國冤忿多。
其氣鬰鬰而勃勃，遂令平地生嵯峨。
登高辭
作者：徐積
朝代：宋

九月九日兮，登高何爲。
古有此語兮，吾未暇論其是非。
菊花黄兮茱萸紫，二花此時還鬬開。
花滿握兮酒滿盃，人人欲上高樓臺。
我與世人雖異好，此時亦難平襟懷。
因思雕蟲篆刻事，此文乃是儒之災。
如今此災亦可避，不辭萬里登崔嵬。
其如此物避不得，但恐積蠹傷良才。
是以天下美璞少，甚於矛戟戕瓊瑰。
縱有美璞直萬鎰，埋之塵土何由來。
聖朝有意去災害，願將此物爲渠魁。
白蓮花
作者：徐積
朝代：宋

水一重重玉一重，更無妖色媚西風。
雖然物外能爲素，又恐人閒只愛紅。
白雲先生
作者：徐積
朝代：宋

白雲先生面如鐵，一片良心似明月。
腹中和氣如春陽，齒下清風欲爲雪。
羣兒走馬正讙讙，先生高躅方尋山。
嵩山泰山俱有約，先訪王喬後陳摶。
浮丘嚴駕欲迎子，玉女整衣開瑶關。
山中自是逍遥家，手磨紅蕊生龍霞。
鼎中氣焰成何物，不煉黄金煉丹砂。
明月一聲何處嘯，但覺半夜鸞鳳叫。
猿不敢號虎不鳴，一夜清風生萬竅。
此路高深易迷錯，只見先生一雙脚。
山中不似俗人家，有客但尋猿與鶴。
西峰猶有秦宮女，身上亂毛如鳥羽。
秦時人事不忍聞，若見斯人莫與語。
先生何以遺時人，先生有語醇乎醇。
莫分巧拙與强弱，莫將外物成天真。
豈不見北邙山下狐狸窟，掘出枯骸與陳骨。
其閒豈無鄉原人，其閒豈無强梁物。
强梁物，鄉原人，當時爾等空紛紛。
後來之事竟何如，不及癡兒醉夢之浮雲。
睡·其一
作者：徐積
朝代：宋

睡入凈域居，夢有殊方樂。
不須汎海裝，去採神仙藥。
手闢黄金闕，足踏巨鼇殻。
更作西方行，真到崑崙脚。
睡·其二
作者：徐積
朝代：宋

人莫嗟勞生，睡者吾一樂。
困來入醉鄉，夢去得仙藥。
瘦脛鶴伸足，老背龜側殻。
日出紙窗明，烟霞忽失脚。
示汝弼
作者：徐積
朝代：宋

十載交情義有餘，離羣還歎索然居。
一番思我須成夢，每度人來定寄書。
此日相從尤款密，他時何處覓迂疏。
回來徑哭青墩墓，莫向南城問舊廬。
示諸君
作者：徐積
朝代：宋

古俗今時不用分，只將虛實判澆淳。
養心有要先除僞，入德無難只用真。
此道若從爲得路，他歧如往是迷津。
我曹好尚雖迂闊，最愛山夫共野人。
示諸生
作者：徐積
朝代：宋

子莫爲文學纖麗，須是渾渾有古氣。
本源要在養諸中，不然恐汝爲時輩。
神宗皇帝輓詞·其一
作者：徐積
朝代：宋

顧託艱難後，宮城晝閉關。
師屯五校肅，日馭六龍閒。
易貯金莖露，難尋玉府山。
裕陵人散後，猶望白雲閒。
神宗皇帝輓詞·其二
作者：徐積
朝代：宋

啟殯龍輴動，森森鳳翣移。
迎神帳殿遠，背闕梓宮遲。
日慘河山路，草枯霜霰時。
綵庭覺瀟灑，應誦廖莪詩。
秋山
作者：徐積
朝代：宋

氣勢不可犯，秋從何處通。
新嵐滴欲盡，舊翠洗將空。
徙履寒雲裏，倚樓殘照中。
快吟吟不暢，長嘯入松風。
秋水
作者：徐積
朝代：宋

水與秋月色，清無一點瑕。
有情山共遠，無限日初斜。
鷺下沈寒葦，雁空遺暖沙。
旋將隄畔木，學泛斗邊槎。
秋雲
作者：徐積
朝代：宋

淡似秋河水，濃於春塢烟。
隴頭寒塞雁，峽外晚江天。
忽斷月華墜，乍明虹影連。
西風休强管，飛勢自翩翩。
秋風
作者：徐積
朝代：宋

萬物已衰歇，乾坤正泬寥。
數聲何處起，萬竅一時號。
好木望君惜，殘蓬任汝飄。
霜空靜如掃，努力助飛鵰。
移竹和倪敦復
作者：徐積
朝代：宋

孫公高義薄千金，豈顧池邊竹淺深。
此物定非今俗好，與公相伴古人心。
但看歲久孤堅操，不爲牆閒尺寸陰。
正是北窗閒卧日，陶家兼有一張琴。
童仙
作者：徐積
朝代：宋

憶昔爲兒跨竹梢，誰何傳與太平謠。
如今羽化已千載，綠鬢朱顔更不凋。
笑仙
作者：徐積
朝代：宋

天上人閒自不同，莫將澆俗比真風。
真風大抵無今古，萬事都來一笑中。
答何楚才
作者：徐積
朝代：宋

有客能操耒，而捨其良田。
有客善攻玉，而探珠於淵。
二者之是非，子以謂何如。
子乃捨所急，若是其渠渠。
然余有二說，可爲不可爲。
所爲不可者，子家無寒饑。
所謂可爲者，奉養之所資。
余此二說者，子當慎擇之。
余嘗奇子貌，亦嘗憐子文。
不能爲子謀，嗟哉空云云。
答俞簿
作者：徐積
朝代：宋

詩者爲樂章，所以貴聲調。
我雖好之篤，子乃得之妙。
子妙既相逢，如何慰病翁。
有時聞數闋，盡日想清風。
答倪令挑戰之句
作者：徐積
朝代：宋

南城病客方閉門，西郭檄書俄入手。
霜濤洗開醉合眼，清風吹起困低首。
詩陣須知少敢當，吟魔已遁無何有。
可笑將軍不用機，示以强兵殆非誘。
答劉子靜
作者：徐積
朝代：宋

風蘭不復採，風樹何由靜。
一日復一日，大龍自馳騁。
無限好花開，何異秋風景。
灑淚報君詩，正是鶴孤警。
答崔伯易白雪之句
作者：徐積
朝代：宋

北叟有奇歌，調與聲俱絕。
此歌本難名，强名爲白雪。
一唱白雲開，再唱青雲裂。
朝唱迎朱霞，暮唱入明月。
聲在明月宮，桂樹生秋風。
秋風吹明河，銀浪翻長虹。
河漢與海通，安知聲所終。
如此誰可知，但問牽牛公。
如此誰可聽，直須登青冥。
酒仙騎赤龍，詩仙騎長鯨。
一夜到平明，北叟聲且停。
遺響來南城，猶似孤鸞鳴。
南公對北叟，阮籍逢孫登。
阮籍正長嘯，孫登作鳳鳴。
羞殺阮步兵，笑殺孫先生。
答崔汝弼
作者：徐積
朝代：宋

忽對蒼髯叟，誰吟老柳枝。
豈無解印日，兼是省官時。
子實安於命，吾何戲以詩。
如能少施設，亦可慰余思。
答張文剛
作者：徐積
朝代：宋

張子問著書，使我長嗟吁。
有意在黄絹，無能任白駒。
筋力如老驥，頤頷生霜鬚。
二子少且壯，努力相雕枯。
答李昂長官富貴貧賤終篇之貺
作者：徐積
朝代：宋

前日正憑几，長鬚叩我門。
手置一筒詩，義高辭且溫。
三讀至終篇，尤愛子所存。
我有不言意，子已自得之。
余將缺不報，嘉意忽如遺。
吾聞諸物理，動靜固其性。
靜有不如動，動有不如靜。
所病入於邪，大率要歸正。
窮通存乎時，死生存乎命。
與其以邪通，孰如以正窮。
漢之主父偃，其卒敗以凶。
不義而有生，不如死於夭。
所以君子徒，而惡蹠壽考。
謂富不如貧，謂貴不如賤。
其說豈徒爾，亦各有所見。
貧賤與富貴，亦不必去取。
始也以道得，卒也以道處。
豈特區區身，時乎非小補。
萬世頼其法，天下受其祜。
所以古君子，得之亦不拒。
處之不以道，君子所不與。
景公馬千駟，孔子賢夷齊。
曾孟藐晉楚，原顔甘凍饑。
我愛張車騎，我愛郭汾陽。
大業中興漢，餘基再造唐。
天資既忠厚，以義能自將。
德盛不敢肆，功大不敢當。
匿迹遠權勢，以身繫存亡。
以寬不以刻，以遜不以强。
茲可謂之賢，雖盛其何傷。
博陸豈不偉，區區蔽孽顯。
當時雖已幸，其後卒不免。
至於充謐輩，何足汙齒牙。
機雲死好進，樂晏死佞邪。
下近隋唐閒，其輩尤可嗟。
甚者弊天下，非惟凶而家。
所以富與貴，有時而可惡。
淫夫所不從，奔女所不娶。
色美而行非，嫫母勝西施。
所以漢烈女，深恨蔡文姬。
文姬文姬其奈何，如姬之輩可悲歌。
我欲採藥山之阿，亦欲把釣披漁蓑。
茫茫人閒歧路多，不如海水通天河。
答李閎中節推
作者：徐積
朝代：宋

王家池上芙蓉客，曾把新詩贈野人。
不道形骸成土木，却言風月長精神。
凡禽易識甘題鳳，野獸難分誤比麟。
努力唱歌酬不得，枉教白雪落紅塵。
答楊存中
作者：徐積
朝代：宋

出郭人來又換詩，七香官酒杏花枝。
我詩却恐春風惜，莫使春風度度知。
答白雲之句·其一
作者：徐積
朝代：宋

我是白雲雲是我，自知雲我不須分。
時人若問山翁意，看取山頭一片雲。
答白雲之句·其二
作者：徐積
朝代：宋

朝共白雲行，暮共白雲歸。
眠時雲亦眠，以雲爲寢衣。
白雲白雲常在身，有時忽共白雲分。
君看天外逍遥物，便是山翁身上雲。
答盧魯山秀才
作者：徐積
朝代：宋

吾道一於中，所得無背向。
吾神充乎形，所得無衰王。
氣入春風和，興與秋鷹揚。
有累已驅除，無酒亦酣暢。
外如不可撓，內如不可狀。
更讀魯山詩，何樂可能尚。
答穎叔
作者：徐積
朝代：宋

大使莫憂淮上叟，萬事付之詩與酒。
若問我家何所營，爲比陶潜少三柳。
答范君錫
作者：徐積
朝代：宋

有人惠我一枝花，五彩妝成千萬葩。
蜀紙寫詩酬國艷，吳缾汲水貯香霞。
半酣酒色從人贈，盡带春風入我家。
醉倒吟翁君不見，兒童偷與插烏紗。
答范君錫·其一
作者：徐積
朝代：宋

醉中吟問風流掾，酒價太高何日賤。
如何使我典衣沽，詩人未有春衫絹。
詩人有酒不須歌，自有春風四面多。
山陽才吏倪大夫，煩君爲我特致書。
正月臘寒猶未去，諸君吟坐待圍爐。
答范君錫·其三
作者：徐積
朝代：宋

漫翁俊逸幾無偶，安得吟詩類中酒。
却是蓬頭枕上吟，不知還有人嗔否。
漫翁春思今如何，但覺新詩老更多。
却應笑我粗豪甚，頗似將軍出塞歌。
答范君錫·其二
作者：徐積
朝代：宋

報漫翁，無錢可沽酒。
青衫典不得，黄卷賣不售。
借問公田中，秫米種幾斗。
休管將來旱與水，莫爲妻兒種粳米。
兄來留下二萬錢，送與酒家主人未。
不然何計見春風，空將花插白頭翁。
簿書營營幾時了，何如載酒訪揚雄。
答范君錫汎汎愛花之句
作者：徐積
朝代：宋

汎汎愛花非愛一，范掾愛花如此密。
一從春色到人閒，每月弄花三十日。
第一花中愛牡丹，待與金釵共玉冠。
第二桃花及杏花，此花大抵顔色奢。
又愛牆頭看海棠，亂點燕脂如急粧。
更無閒暇及芳草，却解迴頭覷綠楊。
其餘好花有何限，范掾看花眼頭爛。
見花如見故人來，尋花太緊攀花慢。
洛陽城內騎馬走，山陽城外坐監酒。
坐地愛花情更深，時時取酒爲花斟。
誰知有此風流掾，詩情酒興紛如霰。
好來閑伴老翁吟，老翁是物吟將遍。
海閒亦有蟠桃花，可能同發乘桴願。
答錢思權
作者：徐積
朝代：宋

兩箇學官位，都來一步地。
青眼與白眼，五日不相視。
子爲道塗行，我爲刀筆吏。
兩者較勤勞，大同而小異。
答雪
作者：徐積
朝代：宋

一夜寒聲夢不成，讀書燈暗雪窗明。
起來待唱巴人曲，閒得陽春第一聲。
答魏老·其一
作者：徐積
朝代：宋

滿面春風醉落暉，滿頭紅艷带花歸。
醉眠自有風流格，不是無人爲解衣。
答魏老·其二
作者：徐積
朝代：宋

一片山中雲自飛，葛巾有酒琴無徽。
陶公自是秋風客，不見黄花未肯歸。
管春風
作者：徐積
朝代：宋

我是蓬萊山上客，爲管春風歸不得。
今年更是春來遲，江南未寄梅花枝。
探春童子青霞衣，時時去上青雲梯。
春風消息苦不遠，瑶臺瑶水冰霜淺。
蟠桃花在海東邊，此花不煩春一點。
東風日夜來人間，到時先催草根輭。
大都紅紫心先動，小桃先覺枝頭重。
更有纖纖楊柳枝，路傍先得行人弄。
詩翁自愛蟠桃花，鸞鶴不在無雲車。
城南夜半無酒家，和冰和雪吞月華。
有客笑中携劍去，偷得銀瓶與肥羜。
詩公兩眼看浮雲，爲管春風不回顧。
簽劉子靜秀才并示魯山
作者：徐積
朝代：宋

難逢一笑樂，易遇千黄金。
而况吾胸中，所得蓋已深。
百物正爛熳，二子方歌吟。
一樂已自足，兩樂交吾心。
綠楊·其一
作者：徐積
朝代：宋

綠楊何處不相逢，到處伴他花草紅。
只爲人閒苦離別，更無情緒管春風。
綠楊·其二
作者：徐積
朝代：宋

且尋綠院朱扉好，莫看山前水畔容。
肌膚瘦盡春風甚，更被春風舞不供。
織女
作者：徐積
朝代：宋

此身非不愛羅衣，月曉霜寒不下機。
織得羅成還不著，賣錢買得素絲歸。
繡屏戲呈思權
作者：徐積
朝代：宋

先生卧內花爲屏，錦堆四面紅雲生。
珊瑚枕上三四更，半醒半醉魂夢驚。
安得仙葩千萬英，不是天台是武陵。
老仙
作者：徐積
朝代：宋

脚踏青雲身已老，訪道修真恨不早。
曾見商周全盛時，不及唐虞古風好。
耳邊啼鳥喚不起
作者：徐積
朝代：宋

耳邊啼鳥喚不起，有人醉卧春風裏。
被花迷入夢魂中，却上烟霞弄瑶水。
臨卧
作者：徐積
朝代：宋

臨卧更飲一盃酒，自唱仙謠拍雙手。
春風欺醉入懷來，留下亂花香一斗。
與熊熊作策寫詩
作者：徐積
朝代：宋

此是熊熊策，先題吳季詩。
季自題學書，如此怜吾兒。
季有古人風，怜兒心可知。
舞
作者：徐積
朝代：宋

十幅華裀遍畫堂，仙家妝束學霓裳。
一雙舞袖鸞鳳勢，滿院春風羅綺香。
巫峽朝雲無定意，漢濱珠珮雜鳴璫。
歌聲未罷全無力，歸去重闈泣暈妝。
舞馬詩
作者：徐積
朝代：宋

開元天子太平時，夜舞朝歌意轉迷。
繡榻盡容騏驥足，錦衣渾蓋渥洼泥。
纔敲畫鼓頭先奮，不假金鞭勢自齊。
明日梨園翻舊曲，范陽戈甲滿西來。
芰荷歌
作者：徐積
朝代：宋

孔雀團花翡翠鈿，青皇拋盡買花錢。
淥魚飛膽大如拳，琉璃瓦墜紫微天。
湘妃曲譜誰可傳，彩毫不動斜卷牋。
我家食客常三千，盃槃一樣青瑶圓。
麻姑下來尋水仙，不見波瀾只見烟。
昨夜秋風吹洞房，起來先著碧霞裳。
半含笑面齊鬬粧，家家院落紺爲牆。
不道採花人在傍，貪看飛來白紵郎。
亦有美人貞且良，獨在碧綃幃下藏。
花下飲
作者：徐積
朝代：宋

我向桃花下，立飲一盃酒。
盃酒先濡鬚，花香隨入口。
花爲酒家媼，春作詩翁友。
此時酒量開，酒量添一斗。
君看陌上春，令人笑拍手。
半青籬畔草，半綠畦中韭。
閑烏下牛背，奔豚穿狗竇。
潜身貓相雀，引喙禽呼偶。
包麻鄰乞火，穿桑兒餉糗。
物類雖各殊，所樂亦同有。
誰知花下情，猶能憶楊柳。
中心卒無累，外物任相揉。
余方寓之樂，自號閒人叟。
苗戶部輓詞·其一
作者：徐積
朝代：宋

雖負文場志，何慚國士風。
王廷曾抗論，廟鼎合銘功。
玉樹摧平地，朱霞落半空。
故人遺歎在，秋後有驚鴻。
苗戶部輓詞·其二
作者：徐積
朝代：宋

已矣公歸矣，哀哉將奈何。
黄宮無處樂，玄冕有誰歌。
南越生祠久，東川畫像多。
孤窮親黨在，共立碣嵯峨。
茶仙
作者：徐積
朝代：宋

賜得龍田不種花，自携瑶水灌烟霞。
誰將玉樹雙枝換，只得春前一寸芽。
荷花
作者：徐積
朝代：宋

池上交加礙釣船，漢宮新妓約三千。
綠籮枝葉能承露，紅玉肌膚不惹烟。
巫峽已曾縈客夢，西施何處擲金錢。
無人爲把秋香惜，聊借西風贈此篇。
莫回頭
作者：徐積
朝代：宋

薄夫用意終歸險，更有鄉原事可羞。
多少古人遺恨在，紅塵歧路莫回頭。
莫望草
作者：徐積
朝代：宋

莫望坡頭日，日色催行人。
莫望河上草，草色空連雲。
雲邊芳草路，茫然是何處。
行人望不見，草色自如故。
莫飲吳江水寄陳瑩中
作者：徐積
朝代：宋

莫飲吳江水，胸中恐有波濤起。
莫食湘江魚，令人冤憤成悲呼。
湘江之竹可爲箭，吳江之水好淬劍。
箭射讒夫心，劍斫讒夫面。
讒夫心雖破，胸中膽猶大。
讒夫面雖破，口中舌猶在。
生能人爲患，死能爲鬼害。
患兮害兮將奈何，兩卮薄酒一長歌。
灑向風烟付水波，遣弔胥山共汨羅。
菊花
作者：徐積
朝代：宋

爲汝花中開最孤，詩翁何惜屢提壺。
却應有意酬青眼，渾似傾心向白鬚。
擊銅鉢時吟更好，擲金錢後醉相娛。
楊妃只有黄裙在，且問風霜留得無。
華山·其一
作者：徐積
朝代：宋

數峰向背隔秦吳，看盡名山畫不如。
秋灑玉漿和沆瀣，夜張雲窟隠蟾蜍。
鳳迷丹穴來還近，羽化紅塵事總虛。
何日共君同去看，也須閒步也騎馿。
華山·其三
作者：徐積
朝代：宋

華陽山仞五千餘，便是蓬萊亦未如。
泉脈無聲通渤澥，松梢有韵拂蟾蜍。
朝逢逋客談仙籙，夜聽真人習步虛。
見說猿猱猛似虎，莫教山下養黔馿。
華山·其二
作者：徐積
朝代：宋

一條雲路誰曾到，萬丈仙梯也不如。
好上青雲騎鸑鷟，更探明月弄蟾蜍。
風初定處雲烟合，日未中時碧洞虛。
山下不須騎駿馬，爲言行客且乘馿。
華山·其四
作者：徐積
朝代：宋

諸山傴僂復盤紆，唯有三峰勢突如。
酒母下來乘夭矯，藥娥飛去化蟾蜍。
可爲世上殊方樂，便覺人閒萬事虛。
安得往來嚴下路，不持鞭策駕疲馿。
華州太守花園
作者：徐積
朝代：宋

南園花謝北園開，紅拂欄干翠拂苔。
却是梧桐且栽取，丹山相次鳳凰來。
華陽山和查教授·其一
作者：徐積
朝代：宋

衝斷浮雲截斷霞，滿天矛戟競槎牙。
日來洞口迴龍馭，月倚風前開桂花。
暮雨勢連巫峽遠，春泉流過楚江賒。
物靈地怪非凡境，鳳子鸞雛各一家。
華陽山和查教授·其三
作者：徐積
朝代：宋

險物背陰彌炅矗，奇峰當午更呀牙。
須知南地饒春色，安得北風吹雪花。
紫府真人來最近，紅塵俗客到彌賒。
因何占得多陽地，莫是南方火帝家。
華陽山和查教授·其二
作者：徐積
朝代：宋

玉井溫溫浸月華，幢幢松檜聳高牙。
半峰已斷人閒路，絕頂自開天上花。
可恨白雲吟處起，何堪行路望中賒。
怪來得似希夷子，借問如今有幾家。
華陽山和查教授·其五
作者：徐積
朝代：宋

朝隠真風暮隠霞，鸞麟接步虎摩牙。
巖藏午日冬無雪，池礙南箕荷有花。
子欲高眠浮世外，我思長嘯白雲賒。
攖寧未必非仙骨，況有峰頭玉女家。
華陽山和查教授·其四
作者：徐積
朝代：宋

芝似蒿萊玉似沙，更多麟趾與騶牙。
雲橫秦塞妨歸雁，風過荆州带落花。
游似赤松人已絕，隠如玄豹事何賒。
秦宮女子今何在，好問當時秦漢家。
蔡學士輓詞·其一
作者：徐積
朝代：宋

斗分星孤隕，虞庭鳳不還。
金龍拋使節，玉筍誤朝班。
世德元明後，家聲王謝閒。
國功圖未卒，歸老負江山。
蔡學士輓詞·其三
作者：徐積
朝代：宋

舊業儒編富，新裝使橐空。
潔身辭白日，隨柩載清風。
義與人心在，名須江水窮。
諸山同峴首，有子勝羊公。
蔡學士輓詞·其二
作者：徐積
朝代：宋

命也雖亡矣，但須銘此墳。
朝中尋故事，江外訪遺文。
遠思歸流水，高風寄白雲。
忠魂在斯否，義亦不忘君。
蔡學士輓詞·其四
作者：徐積
朝代：宋

且止明旌住，玄堂即閉關。
素絲蒙柩往，白堊洗車還。
身後千詩在，生前萬事閒。
松陵哀怨客，來弔自湖山。
藐仙
作者：徐積
朝代：宋

藐哉小哉其奈何，牛蹄之水一泓多。
若是胸中能自養，長源巨派傾洪河。
蘇子瞻輓詞·其一
作者：徐積
朝代：宋

起起公終矣，斯文將奈何。
新書傳異域，舊隠寄東坡。
直道謀身少，孤忠爲國多。
死生公論在，高義山峨峨。
蘇子瞻輓詞·其二
作者：徐積
朝代：宋

白玉棺無價，青囊葬有書。
奔星來啟路，走電去隨車。
官是修文號，人同上行居。
峨嵋山下客，誰是跨鯨魚。
虞姬別項羽
作者：徐積
朝代：宋

妾向道，向道將軍施恩義，將軍一心靳財利。
妾向道，向道將軍莫要爲人患，坑却降兵二十萬。
懷王子嬰皆被誅，天地神人咸憤怨。
妾向道，向道將軍莫如任賢能，却信姦言疑范增。
當時若用范增者，將軍早已安天下。
天下成敗在一人，將軍左右多姦臣。
受却漢王金四萬，賣却君身與妾身。
妾向道，向道將軍不肯聽，將軍雖把漢王輕。
漢王聰明有大度，天下英雄能駕御。
將軍唯恃力拔山，到此悲歌猶不悟。
將軍不悟兮空悲歌，將軍雖悟兮其奈何。
賤妾須臾爲君死，將軍努力渡江波。
觀草·其一
作者：徐積
朝代：宋

一從有意惜庭蕪，幾日無心到楊柳。
好色盡歸簾下翁，餘光掬與船中叟。
紺液難從日下乾，芳姿易向霜中老。
纔到春還車馬稀，青青勝却朱顔好。
觀草·其三
作者：徐積
朝代：宋

觀草亦有術，可使無涯際。
誰知簾下情，或有林閒味。
南郭雖如此，東臯亦何異。
便可棄衣冠，閒枕青雲睡。
觀草·其二
作者：徐積
朝代：宋

山前勝入樵兒手，亦勝江頭伴烟柳。
閒中好步陶先生，醉裏宜眠鄭雲叟。
我闢閒階恨不早，草正茸茸花又老。
人心好惡任不齊，但問青紅阿誰好。
詠慎郎中園木香
作者：徐積
朝代：宋

仙子霓裳曳紺霞，瓊姬仍坐碧雲車。
誰言十日春歸去，猶有春風在慎家。
詠雪
作者：徐積
朝代：宋

雪者陰之類，大寒之所爲。
於人無暖意，著物有消時。
萬草若相畏，孤松亦自持。
閒階不須掃，日照與風吹。
詩酒仙·其一
作者：徐積
朝代：宋

玉譜天書金版字，桂花濃釀碧霞漿。
無人敢與爲詩敵，有客時來覓酒嘗。
詩酒仙·其二
作者：徐積
朝代：宋

閒雲淡月爲詩態，春日春風是酒容。
玉女爭求新樂府，金童時獻碧瑶鐘。
誰何哭
作者：徐積
朝代：宋

誰何哭，哀且危。
白頭母，朱顔兒。
兒忽捨母去，母何用生爲。
架上有兒書，篋中有兒衣。
兒聲不復聞，兒貌不復窺。
誰何哭，哀復哀。
腸未絕，心先摧。
母恃兒爲命，兒去不復來。
朝看他人兒，暮看他人子。
一日一夜閒，十生九復死。
君不見昨夜人靜黄昏時，含辛抱痛無人知。
其時忽不記兒死，倚門引頸望兒歸。
誰把閒愁付綠楊
作者：徐積
朝代：宋

誰把閒愁付綠楊，我疑渾是別離腸。
每教啼鳥呼春色，更共平蕪送夕陽。
山下人行雲慘慘，渡頭船去水茫茫。
高樓亦有思歸客，莫望天涯尋故鄉。
謝人惠梅花
作者：徐積
朝代：宋

我共梅花情最深，左持樽酒右持燈。
持燈持酒豈辭倦，却是春香不自勝。
謝人惠梅花
作者：徐積
朝代：宋

江南費盡春風力，嶺頭驛使無消息。
有人贈我一枝花，滿面春風與春色。
謝呂帥寄書
作者：徐積
朝代：宋

疇昔逢公時，老人悅公義。
率然應公問，而云在藏器。
公以問爲好，其法爲可傳。
老語不記時，人事成恍然。
謝周裕之·其一
作者：徐積
朝代：宋

樂不須絲竹，花不須桃李。
舞不須輕軀，歌不須皓齒。
人生各有樂，顧我如何爾。
我是兩柳翁，家在南郭裏。
詩酒以爲樂，賓客至即喜。
酒味酸或淡，瓷椀麤而偉。
或無一飣菜，但費幾張紙。
人情慕富貴，公何眎賤鄙。
寒冷載肴酒，暮夜煩屐履。
孚誠非猝然，餖亦勞止。
不用卞郎瓠，但坐杜侯椅。
兩桌合八尺，一爐暖雙趾。
不以藥隨時，而用繒掩耳。
或啖魚菹盡，或愛藏蔬美。
或取鱐與臘，或約酒以指。
人皆悅真厚，誰敢停箸匕。
一客癯而清，偶坐爲六子。
吟聲尚鼓吹，歡情勝羅綺。
俗物無所用，高會有如此。
謝周裕之·其二
作者：徐積
朝代：宋

義無所不感，誠無所不動。
誠義既如此，外物斯何用。
以外表諸中，以物將其義。
所謂君子誠，誠亦不虛致。
人有忘恩者，嗟歎而泣涕。
我心非土木，亦有眼中淚。
謝呼延禁侍
作者：徐積
朝代：宋

有客從京南，來尋淮上叟。
氣貌良肅雍，辭令亦溫厚。
如此已可喜，遺我故人書。
須臾四千里，恍惚游江湖。
謝存中送四花并酒
作者：徐積
朝代：宋

有人自折四般花，手中四色成雲霞。
瑶瓶貯酒白如沙，呼童急送野人家。
一般花是水林檎，白處偷紅紅不勻。
笑臉易殘留恨色，淺粧難就带啼痕。
無夫少婦善居寡，以禮自防容不冶。
君看盈盈閃色桃，酒紅睡起未全消。
意待傾城又傾國，花中偷得兩般色。
深色桃花將奈何，猩猩血染春衫羅。
欲成鸞鳳吹簫急，借塗鉛粉施朱多。
却是梨花白爲勝，四色花中容最正。
若與梅花相並時，花葉花柯較麤硬。
爲花傾出瑶瓶酒，香泉急溜蚍蜉走。
兩手各擎花一枝，深閃桃花將與誰。
主人醉起欲騎馬，自插烏紗带取歸。
謝張先生出示鐵笛
作者：徐積
朝代：宋

南陽張老本仙才，鐵笛其形亦怪哉。
輒莫片時吹便已，鳳凰非獨待簫來。
謝張尉
作者：徐積
朝代：宋

魚葅乃以玉版名，可將苦酒試光明。
張華陸機勿下筯，盤中恐作霹靂聲。
謝張才甫笻竹杖·其一
作者：徐積
朝代：宋

老來無物可搘頤，正要一莖筇竹枝。
滿袖清風秋月淡，陶潜遶遍菊花籬。
謝張才甫笻竹杖·其二
作者：徐積
朝代：宋

手中忽把一枝笻，稱我逍遥林下風。
不是西征車上物，臨行自合與詩翁。
謝李次翁
作者：徐積
朝代：宋

次翁情義高，不在古人下。
惠我春山芽，清吟爲增價。
記得西窗無，言詩遂及雅。
且待李張來，說子到清夜。
謝李自明
作者：徐積
朝代：宋

養以其久，真以其積。
維積維久，是以爲德。
德而德之，或表而失。
德而弗德，然後能造。
孰爲斯施，孰爲斯報。
德其德者，伐幹以斧。
弗德其德，培以根土。
德乎斯乎，其孰禦乎。
謝永城令陳德任舉
作者：徐積
朝代：宋

縣令有餘義，以碣表孤墳。
昔嘗致酒脯，兩手披荆榛。
今乃重加惠，使與羣塚辨。
數十百年後，名亦附公傳。
謝江倅
作者：徐積
朝代：宋

病叟在所收，越已爲高義。
就而飲食之，盛具煩親致。
讓榻行殊禮，朋酒代賄幣。
非徒追古風，兼使奉時祭。
謝玉師
作者：徐積
朝代：宋

河沙亦可數，海水亦有畔。
師恩及吾母，其多卒無算。
遠者窮無邊，深者入黄泉。
黄泉兒莫到，慈母忽有告。
冥冥長夜中，如行白日道。
兒一別母容，可想不可逢。
憑師無量恩，恍惚如相通。
師恩若何爲，真誠與高義。
幽明雖有殊，母子各有慰。
欲報將奈何，肉鎸骨可磨。
泣盡感恩淚，慷慨成悲歌。
謝王觀文
作者：徐積
朝代：宋

東野鰥夫未識公，寄聲直入茅廬中。
茅廬四面生春風，草頭添綠花添紅。
東野鰥夫最好吟，感公高義藏於心。
爲公製作平戎曲，彈向蔡家焦尾琴。
謝田守
作者：徐積
朝代：宋

前日李山陽，說公安且裕。
精神健復初，决遣敏如故。
吏復畏其明，民復愛其恕。
可保長康寧，但更勉將護。
尋聞車馬出，州人喜可知。
或出車前望，或走車後隨。
南郭有賤叟，雖愚亦更喜。
不敢問公者，恐煩答數紙。
賤叟固自訟，太守謙愈勞。
即以出之日，折簡親揮毫。
送之上尊酒，副以黄巨苞。
情意專如此，禮義積已高。
賤叟不能報，自恨如時輩。
所以作詩者，欲公重自愛。
自愛以爲國，爲國斯爲民。
慰我之鄉黨，悅公之慈親。
謝畢令
作者：徐積
朝代：宋

一身多難過春風，兩眼未見花枝紅。
近來廢却無限吟，今年自覺詩無功。
畢令與我好相識，遺我春醅表胸臆。
知我愛酒兼愛詩，使我吟哦醉春色。
春色半酣正二月，草頭爭露花爭裂。
是花是草屬詩家，若無此酒幾虛設。
此酒有似君德醇，先入六腑搜吟魂。
相將醉魄御烟雲，游遍江淮無限春。
謝皇華使者
作者：徐積
朝代：宋

皇華使者將就車，先聲即日傳江湖。
良民置酒相歌呼，姦人落膽猾吏逋。
手中平握三尺書，權衡輕重量錙銖。
冤聲弊獄一切除，寧其家室完其膚。
本朝寬大恩涵濡，一物不被成焦枯。
煩公大手持刀鈇，開塞去擁鋤荆蕪。
其和易致仁易孚，此行遂與春風俱。
蠻酋鼠竄稽天誅，官兵指日縛狂奴。
皮囊插羽徵軍須，人方汲汲公有餘。
藉公之智須公謀，使星已動宜疾驅。
非惟一道無無辜，朝廷南顧無憂虞。
吾州父老將何如，呼其子弟牽僕夫。
縶之維之馬與駒，晨炊夕爨空其郛。
亦有下客身鰥孤，懷公禮義心區區。
寄詩如問公起居，公能報我荆州書。
謝石運幹仲謀
作者：徐積
朝代：宋

奉議清而溫，義心無所遺。
已能顧白鬚，更與吟清詩。
更與吟詩清奈何，樵翁一夜爲吟哦。
吟到四更月出後，牀頭看月忽成歌。
謝秀才晦菴
作者：徐積
朝代：宋

山有武夷，水有建溪。
有猿有鶴，有菴可棲。
有菴可棲，云乎不歸。
謝秦少游
作者：徐積
朝代：宋

講罷潮溝吟綠槐，手持銅鉢待相陪。
青瞳好客難留住，白足高僧又带迴。
今日許尋陶令菊，明年約寄陸生梅。
龐公妻子方炊黍，且報舟人莫起桅。
謝穎叔
作者：徐積
朝代：宋

能歌白雪公常事，不醉黄花我幾曾。
一絕便勝書一紙，情知高義過劉弘。
謝葉祖洽
作者：徐積
朝代：宋

葉公有高義，常叩茅茨居。
不嫌杜微病，更附荆州書。
龔遂合馳傳，郭伋方駐車。
海人受公賜，約在秋風初。
謝董元達
作者：徐積
朝代：宋

鄱陽董元達，七叩樵夫門。
新葅乏三韭，濁酒欠一樽。
名言有餘理，老懷思共論。
今日復一來，刮我兩眼昏。
謝蔡子驤
作者：徐積
朝代：宋

好客重來直上廳，龐家妻女合炊秔。
名言一坐令誰聽，老病雙瞳爲子明。
有道長官方就祿，無能司戶欲歸耕。
如斯出處俱平易，義理難時即共評。
謝蔣穎叔·其一
作者：徐積
朝代：宋

赤帷大乘皇華使，鳴玉鏘金訪教官。
紅旆緩摇春日晚，清風先入泮宮寒。
一瓢鄭叟醉初醒，五柳陶翁卧不安。
便著青衫迎謝傅，更無茶果薦杯盤。
謝蔣穎叔·其二
作者：徐積
朝代：宋

吟翁未去水雲閒，坐假虛名屈上官。
忽似仰山心貌竦，更思言事骨毛寒。
繡衣自可招黄綬，星弁須來對鶡冠。
莫怪開門迎候早，今冬無雪卧袁安。
謝趙朝散
作者：徐積
朝代：宋

一識明侯二十年，老農依舊未歸田。
學無所得成迂闊，義有其終尚愛憐。
下筆自書青竹汗，上樽仍附玉山泉。
如斯厚意難空飲，待折梅花配酒船。
謫仙
作者：徐積
朝代：宋

我是蓬萊山上客，暫到人閒管春色。
謝家池館聳吟魂，卓氏酒壚閒醉魄。
人閒春色將奈何，瀲瀲灧灧濃如波。
歸來說與秦王女，麻姑偷去唱爲歌。
謫仙·其一
作者：徐積
朝代：宋

曾宴巫山十二峰，歸來謫下廣寒宮。
如今已得瑶環賜，便揖浮丘騎玉虹。
謫仙·其二
作者：徐積
朝代：宋

自脫霓裳辭玉關，玉符金字謫人閒。
人閒雖與烟霞隔，醉夢吟魂自往還。
貴仙
作者：徐積
朝代：宋

鳳節霓旌擁萬神，五雲車騎駕龍麟。
腰閒獨佩黄金籙，元是瑶宮第一人。
賑饑篇贈程守·其一
作者：徐積
朝代：宋

楚有循良守，流民萃一方。
薪蒸溫病骨，菽粟飫饑腸。
永欲充編戶，無心憶故鄉。
恩深何以報，惟有一爐香。
賑饑篇贈程守·其二
作者：徐積
朝代：宋

乞得諸倉粟，流民獲所依。
已燃薪禦凍，仍用楮爲衣。
病骨蒙新暖，羸肌復舊肥。
故鄉雖有屋，此處可忘歸。
賣藥仙
作者：徐積
朝代：宋

蹄涔蟻垤何須較，芳草浮雲事可知。
曾向人閒閑賣藥，塵埃滿眼看兒嬉。
贈余進士
作者：徐積
朝代：宋

江南風物清溫好，關內河山氣勢雄。
更看蜀中山水秀，一時兼取作吟翁。
贈倪敦復
作者：徐積
朝代：宋

北軒主人吳中清，所居才義皆有名。
曾在東臯壓衆賓，人皆閣筆詩已成。
其時於我最有情，如今相見情更深。
野人情義亦不輕，夜來枕上爲公吟。
贈別仙
作者：徐積
朝代：宋

平日忠言薄萬金，此時何惜贈君行。
好名不是真人事，莫向人閒留姓名。
贈劉懋功
作者：徐積
朝代：宋

李令歸來歲月深，池人得子貴其情。
定知縣事依前簡，還記官曹復舊清。
如問以思謀所貴，能嚴而恕罰斯輕。
芙蓉水上人相憶，因寄梅花附此聲。
贈劉閤使
作者：徐積
朝代：宋

犖犖雄名駭世閒，堂堂誰敢舉頭看。
高談豹略今無敵，誰污龍泉血未乾。
蠻貢急趨金殿肅，胡蹝深入鐵山閒。
關中自號詩書將，肯愧齊王在將壇。
贈呂公侍講
作者：徐積
朝代：宋

我敬呂公，以其德齒。
敬之愛之，何時已已。
美哉呂公，文在其中。
見乎外者，古人之風。
維賢有德，神相其祉。
何以祝公，勿藥有喜。
贈呂帥
作者：徐積
朝代：宋

玉門關靜邊烽息，回首金城趙充國。
繡帽霜鬚馬上吟，詩興如雲滿秋色。
最好青門長樂坡，灞橋路上情更多。
繡嶺風烟新草木，潼關形勢舊山河。
洛陽城闕秋風緊，有詔疾驅催大尹。
兩瞳直是有精神，管取無寬亦無猛。
贈子瞻·其一
作者：徐積
朝代：宋

翰林主人其姓蘇，左臂不任十上書。
幾年乞得江與湖，吳中父老爭歡呼。
玉堂金戶不肯居，肯來南郭尋樵夫。
樵夫所識山與水，除此如何論奇偉。
八月十五錢塘江，海門山下潮頭起。
”。
贈子瞻·其三
作者：徐積
朝代：宋

昔者益州牧，意欲見杜微。
不能以身往，使人輿致之。
雖用爲諫議，待士禮已非。
而况君房輩，端坐呼子陵。
子陵胸中氣，直與青雲平。
豈肯爲人屈，彼亦徒驕矜。
孰如揚州牧，自處遜與恭。
德不矜其盛，事不矜其功。
南郭已三顧，迂身爲衰翁。
以手書所問，視面歎厥容。
移時能立語，避乘乃鞠躬。
不知古之人，幾人能如公。
贈子瞻·其二
作者：徐積
朝代：宋

翰林豈特文章工，赤心白日相貫通。
先與吳人除二凶，次與吳田謀常豐。
乃與徒役開西湖，狹者使廣塞者除。
溉田不知幾萬夫，其田立變爲膏腴。
世世可知無旱枯，吳人衣食常有餘。
有餘之人善可趣，官司亦可省刑誅。
無窮之利誰與俱，前有白傅後有蘇。
翰林如此能成務，吳人叩額呼爲父。
未知何處立生祠，定是吳山行坐處。
翰林却過淮之東，無人不看眉陽公。
玉堂氣貌將以恭，又到南城尋老農。
仍使尊中酒不空，玉泉最好白醅醲。
便將玉水傾喉嚨，須臾醉倒無憂翁。
老翁雖醉不敢迂，記得杭州三事書。
欲毗舜智臯陶謨，事防沮隔有所拘。
翰林此說若行諸，聖朝惠澤可大敷。
譬如雷雨動天衢，曠然霈然而廓如。
無分草木與蟲魚，一時奮振皆霑濡。
滿堂飲酒盡歡娛，更無一人泣向隅。
老農雖然無所逋，願同衆口齊歡呼。
贈山翁
作者：徐積
朝代：宋

耳聽人言似不聞，心於時事若無分。
一生已是青山物，更欲將身換白雲。
贈張才父
作者：徐積
朝代：宋

自笑陶潜輩，相逢却論兵。
誰知陣上客，時訪郭西生。
喜公抱忠義，顧我非縱橫。
今來求篤論，古事聊一評。
奇正要兩存，衆寡不可輕。
兵間有萬變，所慙思弗精。
贈張敏叔
作者：徐積
朝代：宋

張子生平最多難，未老頭毛白一半。
頭雖更白詩更清，正作詩時人莫喚。
頭不肯轉身不移，口中聲調霜風凄。
太清宮殿月明時，第一莫吹松竹詩。
贈張敏叔
作者：徐積
朝代：宋

張家船上雪壓篷，船頭船尾堆玉虹。
此時半夜明月中，有人兩脚登雲空。
其人便是吟哦客，能作清詩無俗格。
更向孤舟雪裏吟，一生多難頭先白。
白毛吟處徹骨清，喉嚨往往生寒冰。
可能乘興到南郭，戴家爲子燒破琴。
贈張教授
作者：徐積
朝代：宋

君看兩鴻亡所依，江南塞北何所歸。
一鴻留在淮之湄，一鴻獨犯霜露飛。
哀復哀兮將奈何，願期弟子廢蓼莪。
先翁經却憂患多，爲君半夜成悲歌。
贈徐彥
作者：徐積
朝代：宋

昔者見君面，記得秋風時。
遺我壽陽書，故人情可知。
一從西城居，復來南郭住。
時時還憶君，不知在何處。
贈慎伯筠
作者：徐積
朝代：宋

掘盡崑崙山，美璞纔一雙。
何人橫大陣，未戰敵已降。
秋風吹老檜，明月沈空江。
禮天者大事，其器不可尨。
贈慎叔良
作者：徐積
朝代：宋

我是東臯叟，君居在屋東。
已曾同硯席，最好共耕農。
蕙帳兼棲鶴，籃輿亦带笻。
若評樵採事，須更喚鄰翁。
贈慎叔良·其一
作者：徐積
朝代：宋

昔日黑頭交，今爲白髪叟。
約是三十年，情好於此久。
且待花開時，同把一盞酒。
君看我門前，兼有兩株柳。
贈慎叔良·其三
作者：徐積
朝代：宋

相逢便吐胸中奇，直道而交與世違。
硯席已逾三載共，鸞凰須約一時飛。
嗟予從事於今僻，似子知音自古稀。
好去上書言得失，買臣猶取虎符歸。
贈慎叔良·其二
作者：徐積
朝代：宋

昨日故人來，慰此白頷叟。
兩叟忽相見，面色如飲酒。
將此酒色面，抵却春風寒。
飲酒豈易比，歡好良所難。
我已五十八，君已五十七。
人生勿草草，兩公須努力。
贈探花郎
作者：徐積
朝代：宋

採花車騎似游龍，未入桃園先閬風。
衫上十分新染翠，衣閒一點半開紅。
身如驥子無雙俊，人報鼇山第幾宮。
便是醉仙何處去，上林園在五雲中。
贈李通直
作者：徐積
朝代：宋

昨見君家父祖碑，德功俱茂節多奇。
初終義正今難有，積累源深後可知。
但得名爲騏驥子，何須身到鳳凰池。
其先付予皆良法，隨所居官任設施。
贈查宣教
作者：徐積
朝代：宋

晚來閒共秋風約，惟有黄花莫吹却。
有人懷抱似陶潜，待向東籬共花酌。
贈武夷旅人
作者：徐積
朝代：宋

武夷旅人，而有氣節。
不肯瑣瑣，亦不屑屑。
持此守身，歸慰其親。
既慰其親，亦告鄉人。
贈汪判官
作者：徐積
朝代：宋

庾郎醖藉本仙材，適自王家池上回。
楊柳風前紅蠟炬，芙蓉香畔白髯顋。
便摇健筆揮詩藁，仍替衰翁倒酒罍。
說與泗州倪發勾，夢隨淮水向東來。
贈玉師失鸚鵡·其一
作者：徐積
朝代：宋

淮邊羈思嶺頭雲，紺彩騰時電影奔。
一日恰如時輩事，十年空負主人恩。
良因外貌貪馴性，何況中心狎巧言。
他日雕籠如再養，玉環金鏁鐵爲門。
贈玉師失鸚鵡·其二
作者：徐積
朝代：宋

淡烟白浦月黄昏，倚遍闌干空倚門。
接翅定思雲外侶，偷棲應望水邊村。
盡傳世上新詩去，惟有籠中舊物存。
便是却來休更養，不能成事只能言。
贈玉師失鸚鵡詞
作者：徐積
朝代：宋

紅蹊翠塢風花客，家有千山萬山碧。
一從流落在人閒，玉環絛重金籠窄。
金籠一片烟霞曉，花艷成團柳枝裊。
足穿蜀錦茜靴牢，身著吳綾紺袍小。
參差微露紅霞裙，丹喙即是胭脂唇。
真是人閒富貴物，何異朱門羅綺身。
慧性馴姿良可取，只被多言仍巧語。
前身不是亡國臣，即是傾城傾國女。
門外人來連報客，點茶沽酒俱催索。
叫人名字學人言，吳語秦聲俱記得。
大都有似原人爲，視人歡慼爲笑啼。
俗客面前多俚語，逢僧輒誦阤羅尼。
嗟嗟何用畜此禽，歲月養成姦巧深。
莫信口中一片舌，對面千里萬里心。
主人曰予未有知，爲愛能言不放歸。
不道姦心多詐僞，吭腸纔飽脫身飛。
贈玉師鸚鵡
作者：徐積
朝代：宋

學得能言不自閒，彫籠何異網羅閒。
客來青鎖常遮面，人去長門深閉關。
感物寸腸絲欲斷，離羣雙淚血猶殷。
如何放我西歸去，骨肉相拋在隴山。
贈王觀文
作者：徐積
朝代：宋

一自西征登將壇，探其窟穴除其殘。
鄰羌餘喘雖偷安，匈奴右臂殊不完。
聞公姓字摧膽肝，穹廬部落匿可汗。
何當飲馬朔海乾，雄文高勒燕然山。
古來從事多壯夫，凱歌得意更豪麤。
共公談笑觀投壺，醉筆揮成露布書。
歸來却佐神聖王，愛賢樂道不敢忘。
德功甚盛謙尊光，始終一節郭汾陽。
贈盧君常
作者：徐積
朝代：宋

人世情懷已索然，幸無不義入黄泉。
不須永訣行相見，六十三翁能幾年。
贈盧魯山·其一
作者：徐積
朝代：宋

充囊勿用錢，古律長短篇。
子勉如不已，斯文終可傳。
贈盧魯山·其二
作者：徐積
朝代：宋

一詩將兩年，不出非空然。
爲子有佳行，重爲進德篇。
孔孟有常處，四通八達路。
其道甚坦夷，行之莫能御。
夜思而晝行，求至慎勿遽。
存誠防他歧，積微從寸步。
積之能不已，其率可馳騖。
仁義固其常，忠信乃先具。
正直常與游，前却慎勿顧。
所謂氣馬者，尤宜審其御。
孟子言最詳，揚雄亦深悟。
勉之復勉之，子無忽吾語。
凡我今之人，皆欲達其所。
而况鄉閭中，待君爲處女。
贈程秀才
作者：徐積
朝代：宋

我是南郭翁，門前兩株柳。
君是誰家雋，肯來顧衰朽。
兄弟六人應姓荀，一人錯認李膺門。
不談俗物唯談文，更說長淮謠主人。
贈穎叔
作者：徐積
朝代：宋

一從西郭恩初重，又至南庠義更深。
自恨杜微無所聽，若忘龔遂是何心。
已知霜露情彌感，更值淮湖氣作陰。
昨夜起來無月色，誰知我爲蔣公吟。
贈胡大夫
作者：徐積
朝代：宋

兵有三難，一曰難知。
二曰難處，三曰難言。
眇忽精微。
偉哉胡公，講辨必精。
以兵爲難，是爲知兵。
是爲力學，是爲老成。
惜乎老矣，未見設施。
其誰知公，胸中之奇。
弗施於兵，施於有政。
所在所居，斯民之幸。
贈胡大夫
作者：徐積
朝代：宋

好讀奇書好運籌，橫刀常賦玉關秋。
銅符正選千兵守，金印猶虛萬戶侯。
艗趁潮來家易到，龍投池上劍難求。
應須讀盡平蠻策，二廣封疆近吉州。
贈至幾·其一
作者：徐積
朝代：宋

淮東學士求新範，海角仙人棄舊居。
不用更携揚子醖，但來同噉庾郎蔬。
赤墀待把文章獻，黄綬難親議論餘。
泮水宮中方就講，何煩留下橐中書。
贈至幾·其三
作者：徐積
朝代：宋

僧房幾載如禪定，州序今來以義居。
直道褐衣猶勝錦，枉身牢鼎不如蔬。
何心敢冀漿先饋，無善兼令歲有餘。
最是學文方自訟，只堪把筆教兒書。
贈至幾·其二
作者：徐積
朝代：宋

西城塔下逢君後，南郭庠中借館居。
正共孤甥棲暖席，未如老圃灌寒蔬。
直生豈敢嗟年暮，餓死猶慚乞祭餘。
六十衰翁如可教，更忙須遺所藏書。
贈至幾·其五
作者：徐積
朝代：宋

誰家門外柳雙株，滿屋清風是我居。
霜後正逢籬下菊，雪前已貯甕中蔬。
沫流口角耽吟睡，毛墜頭心久病餘。
努力正如初學輩，老瞳昏澀夜看書。
贈至幾·其四
作者：徐積
朝代：宋

南州本是諸儒秀，上國宜從大隠居。
別我好留仙竹杖，送君欲獻野芹蔬。
所慚下士文章陋，未報諸公禮義餘。
若見汝陰前太守，爲言迂闊正談書。
贈荆南王秀才天爵集虛二堂求詩仍往武陵
作者：徐積
朝代：宋

天爵名甚高，集虛名甚悟。
悟高已與俗人非，更望武陵花下去。
贈蔡子驤二子
作者：徐積
朝代：宋

鳳子能雙舉，新從日下回。
日邊是雲霧，却带越書來。
贈蔡長官子
作者：徐積
朝代：宋

去年冬至第一日，省墓人回船過急。
不知兩眼血乾無，使我時時爲君泣。
贈袁評事
作者：徐積
朝代：宋

今年七十歲，歲歲增康寧。
人閒有壽鶴，天上有壽星。
更若欲齊椿，但看南華經。
贈郎朝散
作者：徐積
朝代：宋

仕宦何須論權貴，司賓且喜屬郎倅。
篇章淮上至今傳，德性清溫善酬對。
神仙船過北神來，應思詩老任員外。
沙河路上且吟詩，猶有黄花伴吟醉。
贈鄭毅夫
作者：徐積
朝代：宋

摩天羽翮森森齊，胸中壯氣蟠虹霓。
區區世俗誰相知，青雲歧路看如泥。
贈鄭毅夫
作者：徐積
朝代：宋

致主躋民道未完，白衣卿相且盤桓。
龍頭已是輸君早，更向麒麟閣上看。
贈錢思權·其一
作者：徐積
朝代：宋

好笑兩學官，果然作不了。
子去恐無船，我眠幸有草。
君看野田中，閒花亦不少。
昨日有人來，贈我吟詩藁。
贈錢思權·其三
作者：徐積
朝代：宋

有客懷剛義，無物能干抱。
堂有白頭親，惟憂甘旨少。
其家十五口，行計亦草草。
也須謀饘粥，不可使饑倒。
贈錢思權·其二
作者：徐積
朝代：宋

有客叩茅廬，時來見鰥老。
今朝二十七，春風有多少。
共子樂有餘，如何醉不倒。
坐中忽索馬，歸慰親懷抱。
贈錢思權·其四
作者：徐積
朝代：宋

同室與鄉鄰，勢與他人異。
義當同子去，豈敢徇於利。
但恐登舟時，無以慰親意。
沽與玉甕醅，豈煩酒官義。
贈陳留逸人·其一
作者：徐積
朝代：宋

不知何許人，忽在陳留市。
生來無得失，物則有泰否。
春時看物生，秋冬看物老。
大意寓之笛，餘情付雲鳥。
無處不可居，不問江與湖，亦不問田廬。
今夜入城市，往往呼狂夫。
狂夫勝獨醒，以身葬江魚。
贈陳留逸人·其二
作者：徐積
朝代：宋

有人持一管，不用蘆葉卷。
能作隴頭聲，其女操六板。
吹者寓其聲，拍者會其情。
情聲與氣貌，內外俱和平。
時時入酒家，便插幾枝花。
歸來無一事，醉卧日西斜。
人或問所得，答云無憂嗟。
或問其所欲，何物可相累。
我愛斯人者，富貴所不如。
有如此娛樂，作如何稱呼。
呼爲無憂人，畫作無憂圖。
更畫幾枝花，酒瓢與酒壺。
贈陳糾
作者：徐積
朝代：宋

子來別我時，送子到巷口。
約去百步地，出巷更引首。
乃與二三子，回所舍依依。
故人情可見，何用送行詩。
贈陳誠父
作者：徐積
朝代：宋

東海陳誠父，回身過山陽。
登時來見我，言恕而行方。
主人太山野，薄意似酒漿。
仍勸客莫飲，恐酒有所傷。
贈魏教諭
作者：徐積
朝代：宋

酒官幸得風流掾，任貴須沽不須賤。
共君吟笑醉春風，詩似陽春共黄絹。
祝君長作白頭吟，台背肌膚凍黧面。
贈黄魯直
作者：徐積
朝代：宋

不見故人彌有情，一見故人心眼明。
忘却問君船住處，夜來清夢遶西城。
贈龐公
作者：徐積
朝代：宋

司馬德操，來就龐公。
杖履直入，名姓不通。
坐其堂上，指揮呼索。
催令作黍，云我有客。
龐公妻子，堂下羅列。
拜且聽命，奔走陳設。
此時龐公，適自外歸。
忽見司馬，其喜可知。
一堂之上，相從笑語。
其旁觀者，莫分客主。
我讀其書，愛其古風。
真厚如此，精誠交通。
量如溟海，義薄雲空。
至於妻子，亦爲歎者。
苟非其人，往往見駡。
蓋有是夫，而有是婦。
能佐夫義，善敬夫友。
可警薄俗，可示厥後。
蹇侍郎輓詞·其一
作者：徐積
朝代：宋

舊德朝之望，平生勇所爲。
赤心逢誼主，皓首棄明時。
路入皇宮近，誰將畫翣移。
有人號欲絕，莫誦蓼莪詩。
蹇侍郎輓詞·其二
作者：徐積
朝代：宋

一閉玄堂後，更分明與幽。
雖辭白日去，不忘錦江游。
古檜蒼顔在，孤雲壯氣收。
文章如可訪，遣使入西州。
述懷寄呂帥
作者：徐積
朝代：宋

君看關西山壁立，春雲突盡春空窄。
濃嵐洒去渭川寒，孤峰深與秦天碧。
白雲流水豈無情，立馬吟詩定相憶。
且倩東風先寄聲，我整西裝期已迫。
吟到秋風放我歸，歸來待作瀟湘客。
迷路仙
作者：徐積
朝代：宋

當時採藥因迷路，平上青雲不用梯。
却似人閒行路者，醉魂春夢至今迷。
送人之洛陽
作者：徐積
朝代：宋

待到伊川濯盡塵，洛陽城下且留身。
文才得似長沙傅，試問如今有幾人。
送人從軍
作者：徐積
朝代：宋

古來雄雋是從軍，問罪殘羌正有名。
黑槊將陪黄鉞帥，銀鎗隊擁鐵林兵。
十州假息恩涵覆，百載逋誅事貫盈。
首惡更應囚巨轞，壯圖難議請長纓。
須空大漠遷降虜，好决洪河刷逆城。
報國主人心更勇，西山勒頌得班生。
送倪敦復·其一
作者：徐積
朝代：宋

手持報簡人歸後，足步迴廊角住聲。
但恐舟行隨早晚，此時秋色半陰晴。
明朝路向雲邊望，今夜詩須枕上成。
四壁無燈窗有月，直無老夢到三更。
送倪敦復·其三
作者：徐積
朝代：宋

各自逢人且寄音，仍須南北夢相尋。
已成鳬雁分飛勢，更值淮湖連日陰。
每論事時於義切，重來別後此情深。
山東定飲登高酒，剩折黄花望我吟。
送倪敦復·其二
作者：徐積
朝代：宋

連朝送客經三日，每夜忘眠約數更。
枕上尋船無夢去，窗間望月有詩成。
莫愁病叟添愁思，爲恐行人趁曉晴。
急送村醪追後乘，要教飲處憶南城。
送吳坦求
作者：徐積
朝代：宋

清風門外客移船，南郭衰翁但惘然。
未吐赤心無限事，重尋皓首幾何年。
茶須飽飯吞甘溜，酒便空心注玉泉。
醉倒淮東鄭雲叟，吟哦聲調入雲烟。
送呂掾歸揚州
作者：徐積
朝代：宋

年年二月春色稠，今年二月寒未收。
路上無花空酒甌，清吟清嘯到揚州。
到揚州後登高城，綠波芳草連江津。
吟哦若望江南春，梅花便是江頭雲。
送呂明府
作者：徐積
朝代：宋

古人呂明府，而愛南郭吟。
不嫌我衰朽，知子有良心。
良心何愛吟笑翁，爲我平生懷抱空。
一心常在浮雲外，萬事付之流水中。
送呂清叔·其一
作者：徐積
朝代：宋

人爲多情乃送君，余雖不送情更深。
破窗半夜風霜冷，危坐燈前爲子吟。
送呂清叔·其一
作者：徐積
朝代：宋

寒水如烟霜似雪，半夜疏窗透明月。
此時有客正不眠，淮上吟聲無斷絕。
送呂清叔·其三
作者：徐積
朝代：宋

匆匆一棹向東行，抖擻空囊無一金。
買魚沽酒向村市，典却蔡家焦尾琴。
送呂清叔·其三
作者：徐積
朝代：宋

慘慘黄昏天欲雪，蕭蕭淮浦人聲絕。
風擊寒雲雁正鳴，客眠孤棹燈方滅。
送呂清叔·其二
作者：徐積
朝代：宋

平生志在青雲霄，十年不飛藏羽毛。
夫子乃是知我者，吟詩贈子何辭勞。
送呂清叔·其二
作者：徐積
朝代：宋

昨夜月初圓，今宵月初缺。
月圓月缺本無情，惟有文通恨難說。
送呂清叔·其四
作者：徐積
朝代：宋

深院吟哦夜半時，須有鬼神聽此詩。
吟聲往往到明月，淮上有風摇桂枝。
送喬司法
作者：徐積
朝代：宋

喬掾循循，有如寒士。
面無浮氣，能訓諸理。
可養可充，曰正曰直。
其維思誠，其在不息。
送婁六秀才
作者：徐積
朝代：宋

趨時之悔真良說，枉己之徒信厚顔。
學者淵源當似海，丈夫持守要如山。
挺然特起麟孤角，鄙矣誰窺豹一斑。
爲子臨行雙泣下，白頭人倚夕陽關。
送宮教郎朝奉
作者：徐積
朝代：宋

博士高才御點名，往陪羣俊盍朝簪。
門頒錦詔先生入，帝錫綈衣後殿深。
設坐宮官嚴絳帳，執經王子肅青衿。
堯親已被欽文化，更倚師謨稱上心。
送山陽太守李公
作者：徐積
朝代：宋

維淮東南，孰爲州最。
曰李大夫，實勞於外。
公雖老矣，方壯方剛。
處劇而靜，不煩以詳。
大率郡縣，事如草芒。
而况楚州，車輪中央。
侯繇其衝，客出四旁。
北迎大車，南亂巨航。
公移私訊，駢檄交章。
大夫酬應，談笑以將。
大夫甚健，日力有餘。
事至立决，罪無囚拘。
教以好語，完其體膚。
據案而坐，處之須臾。
吏休兩廊，庭中空虛。
所以楚人，愛公之敏。
揮刀截繩，彎弓射隼。
敏所以輔，其本則明。
窮姦破僞，窺心見情。
譬如工師，譬如良匠。
手無所設，目無所妄。
物隨以就，法隨以施。
大尋小尺，方矩圓規。
嗟民雖愚，所以有幾。
曰敏曰明，曰公有體。
曰不生事，曰不悖理。
不阿不隨，不激不詭。
民以是悅，衆以是和。
何以送之，其可弗歌。
在昔奏事，實采謠言。
凡我鄉黨，宜歌斯篇。
送山陽宰
作者：徐積
朝代：宋

大夫三年，平恕如一。
靜而不煩，民安厥室。
大夫去矣，何以述之。
我述民言，民實德之。
送山陽宰高奉議
作者：徐積
朝代：宋

大夫歸旆暖摇春，正好浮淮向汴津。
一片青山迎去棹，兩隄芳草伴行人。
當官事業今彌劭，滿橐文章老更新。
記取吾鄉蒙實惠，吟翁亦是舊編民。
送崔主簿赴雅安
作者：徐積
朝代：宋

見說西川好山水，此行便是秋風裏。
洛陽年少本多才，馬上一揮吟一紙。
鳳凰羽翮非徒爾，上擊浮雲九千里。
枳棘須教別鳥棲，自趁春風便飛起。
送張九掾兼簡同事錢明府可與慎叔良蔡彥規同一笑也
作者：徐積
朝代：宋

有人獨酌南窗酒，春是故人詩是友。
故人消息在江南，爲我江頭探楊柳。
詩人見春雙眼明，迎春送春俱有情。
何况溫溫張九掾，可無詩句贈君行。
送張君河朔之行
作者：徐積
朝代：宋

嘗聞此道春來遲，山中積雪埋狐狸。
黄河三月冰正合，朔風凜凜吹人衣。
吁嗟客路正寒苦，數千里外將何爲。
答云此去非徒爾，有如羽翼投高枝。
主人之賢聞天下，出門捨此將安之。
嗟予贈此復何說，少年養取胸中奇。
古人之學不可廢，丈夫之操不可移。
江淮之上親且老，臨行須約將歸時。
邊城吹角客心亂，此時應望東南飛。
送張子厚滕縣行
作者：徐積
朝代：宋

戰國甚於狼虎鬬，孟子力將仁義興。
豈無父老傳聞事，爲我訪之鄒薛滕。
送張宜父赴南從幕府
作者：徐積
朝代：宋

江南秋色芙蓉香，滿江秋水傾銀潢。
泛水依花人姓張，濤翻浪湧揮文章。
突然出者何蒼蒼，巨鼇曝背來中央。
黿鼉仰首伏四旁，登臨談笑得庾郎。
安得霜鶻腰胯長，騎上秋空追鷫鸘。
北望海門形勢强，美哉壯觀吳封疆。
若將前代論興亡，直談孫氏到陳梁。
凡爲佐命可哀傷，其諸姦孽如豺狼。
傾讒正直誣忠良，以國販賣爲賈商。
歌姬舞女金滿堂，不須爲盜持刀鎗。
身雖幸免遺其殃，子孫戮辱甚犬羊。
所以不欲讀史書，鼻洟目汁沾髭鬚。
潤州支使相如無，山陽老子如唐衢。
送張漕正
作者：徐積
朝代：宋

以正名官，居官以正。
豈惟朝廷，生民之幸。
名官以正，居官以直。
豈惟生民，宗廟社稷。
積者爲慶，流者爲澤。
遠者無疆，久者無極。
此奚有他，一言之力。
維時我后，智勇兼有。
揭日當天，操杓運斗。
隨手如意，不勞而治。
明明赫赫，有因有革。
所因者宜，所革者當。
維當維宜，生民之望。
維正維言，民之望之。
維言維正，何以尚之。
越有諍臣，義不顧身。
白刃可蹈，赤心可傾。
既曰真矣，弗變弗移。
既曰直矣，弗阿弗隨。
何事可沮，何利可回。
不可則止，其可則爲。
往司厥官，往成厥功。
回天論事，有祖之風。
送思權隨趙守往揚州
作者：徐積
朝代：宋

一自移船便恐行，城中兩夜夢河汀。
武林夫子在船宿，往往將身夢入城。
夫子戀德雖未休，不過送公到揚州。
我遣吟魂無遠近，直過瀟湘江渡頭。
送慎彥鄰
作者：徐積
朝代：宋

只知北海鵬將化，不謂丹山鳳正棲。
却憶吳江橋上月，共君長嘯入雲霓。
送慎彥鄰赴舉
作者：徐積
朝代：宋

天子詔多士，喜君爲此行。
美璞必三獻，大禽終一鳴。
送晦叔
作者：徐積
朝代：宋

兩人俱是白髪翁，不用語言情意通。
且喜胸中無一事，一生常在平易中。
願公活百歲，我活九十九。
白髪變成黄髪翁，回來同把一杯酒。
送曾子開
作者：徐積
朝代：宋

揚子江頭風正寒，行人莫歎渡頭難。
江頭楊柳豈常在，但向江頭洗眼看。
送李光道
作者：徐積
朝代：宋

憶昔見子時，我在西關住。
顧我已衰朽，愛子特明悟。
其後十數年，於此數見之。
氣貌日益好，胸中即可知。
貌者德之表，精神氣所爲。
氣無所不適，其本在養頤。
所養得其正，其美充四肢。
子是名公孫，家法能自持。
子學有舊業，尤富禮與詩。
重之以所養，何適而弗宜。
古人有大路，行者皆坦夷。
夫以子之明，豈惑於多歧。
修鞭與長轡，逸駕無停時。
古人亦何人，勿問皆可追。
昨見子筆札，老人爲子喜。
其言遜而恭，賁然有文理。
願子更勉之，莫忘老人語。
所居求正人，正人德之輔。
送李守
作者：徐積
朝代：宋

千兵州將已嚴裝，猶入西菴曳繡裳。
坐燕起來中酒色，行春歸後落花香。
難酬高義情彌重，欲述餘恩事更長。
但看楚人遮道處，草頭垂淚濕殘陽。
送李守
作者：徐積
朝代：宋

莫說真州南畔路，楚望亭南路已遥。
只可寄聲來見問，更難折簡去相招。
船頭何處逢秋水，山下誰家把酒瓢。
且趁潮行急摇櫓，到江州後更無潮。
送李守孝博
作者：徐積
朝代：宋

外官之重，其惟使乎。
使者之重，兵政刑誅。
持挈綱領，設施楷模。
以實去僞，以清革汙。
善本須養，惡根必鉏。
非嚴不肅，非寬不舒。
非威不行，非信不孚。
諸如此類，一不可無。
而况百粵，嶺陽海隅。
其俗彍悍，戒吏侵漁。
緩之則懷，擾之則吁。
又况其徼，谿洞蠻居。
慮要先定，戒須早圖。
使臣之重，不其然歟。
命使維何，曰山陽守。
維山陽守，其質忠厚。
既明而恕，惟所自有。
以嚴以威，以左以右。
維恕維平，維詳維精。
所濟維敏，所孚維誠。
刑無必用，事皆原情。
或虛其獄，或空其庭。
稱者盈巷，傳者盈城。
四境之內，盡爲歡聲。
其體則莊，面無浮氣。
其目則瞭，心無所蔽。
不激不詭，不遷不泥。
亦不自務，亦不自恃。
好謀好詢，使臣所貴。
維詢維謀，何以酬之。
維時武備，爲國修之。
我聞番禺，熙寧之前。
弓手之外，槍手三千。
總計一路，何啻萬數。
因而循之，不煩招募。
可增其籍，可當土兵。
不費斗粟，不用尺繒。
其便如此，何憚弗興。
付之善吏，以成其能。
訓之練之，按閱有程。
可如漢制，選擇驍銳。
號爲奔命，無所不備。
豈惟廣東，自廣而西。
聞命即赴，勢張力齊。
如聲如響，如鷙如飛。
如决大水，從山赴谿。
蓋神速者，用兵之奇。
仍堅其城，仍濬其池。
雖有交趾，正如狐狸。
伏藏窟穴，其何能爲。
送李憲·其一
作者：徐積
朝代：宋

使臣車用赤帷裳，帝選明侯重嶺陽。
後乘未離淮分野，先聲已遍越封疆。
宜教廉吏心如水，但恐貪夫背有霜。
大抵當官須去害，人閒所在有豺狼。
送李憲·其二
作者：徐積
朝代：宋

五船鳴鼓待嚴裝，且赴雙蓮舊燕堂。
不用水沈薰紫綬，過梅林後一身香。
送李推官
作者：徐積
朝代：宋

物有所興，因人而就。
其人維何，所性忠厚。
能謀而果，能明而究。
身任其責，力成厥構。
既成之法，可繼於後。
入門而東，自南而北。
如汙斯隆，如枉斯直。
如塞斯通，如隘斯闢。
如翼斯張，如衡斯舉。
如蔀斯赫，如閴斯睹。
室有明窗，牆有堅堵。
地無游蟻，穴無伏鼠。
既完既成，既安既處。
師乎師乎，豈可苟然。
心爲道本，身爲義先。
心之所無，道不可傳。
身之所無，口不可宣。
唯正唯直，求己以全。
以義以命，如耕平田。
處心積慮，貫通神明。
無忝鄉校，勿負朝廷。
成人子弟，慰人父兄。
二三職事，其亦警戒。
欲善諸外，先治諸內。
存誠防邪，集義養氣。
作僞心勞，作德心逸。
如此兩句，守而勿失。
謹佐爾師，各修其職。
庶乎諸生，其則不遠。
已修加修，已善加善。
不率者從，不類者變。
子弟如此，父兄所願。
可慰鄉人，可成學風。
可酬其勞，可稱厥功。
送李昂長官
作者：徐積
朝代：宋

征南兵勢欲平蠻，軍聲殺氣秋風寒。
南國此時霜霰早，八月草黄楓葉丹。
江有渚兮山有麓，君向洞庭何處宿。
四垂天幕亂波平，九嶷山送愁嵐綠。
日斜葉落黄陵祠，月明風起清湘竹。
愁娥遠放峽雲來，冤臣莫借江聲哭。
雁號孤喙度蒼梧，猿叫哀腸抱霜木。
君看樵塢與漁村，綠橘黄柑隨柿熟。
此行正合風騷情，縣衙仍在衡山足。
新嵐老翠滴吟窗，風松雲溜生琴曲。
衡人側耳聽先聲，報道官來不碌碌。
可使汝農無逃田，可使汝市無冤獄。
汝胥可脫簿書煩，汝民可免鞭笞辱。
日中放吏不坐廳，夜半投金不受囑。
回時唯載俸餘錢，茶滿衡山無一掬。
送李漕
作者：徐積
朝代：宋

淮上衰翁何所爲，有人寬厚誤相知。
光華奉使方行部，款密成書更附詩。
在泮飲時常睠睠，乘軺過日倍遲遲。
緣公禮義如斯重，好寄梅花近北枝。
送李端叔
作者：徐積
朝代：宋

有人頗似長沙傅，得官亦望長沙去。
去時好賦楚江謠，還使風騷滿江路。
便須酌酒弔三閭，正是忠魂冤憤處。
縣令如今未去時，蘭亭故事猶可爲。
莫惜千筒萬筒往，諸君方壯我已疲。
登科學究文章豪，數奇老將詩能高。
長沙縣令號才吏，方將睥睨謝與曹。
凉風即是八九月，紅萸黄菊花將發。
正是詩家得意時，莫學古人悲莫節。
東南美者有吳姬，紅襦繡袂無所施。
把酒一卮輕皓腕，得詩一句勝蛾眉。
山夫野叟只如此，諸君達者應相嗤。
有酒且慢飲，有歌且慢謳。
共君說懷抱，未語先搔頭。
良久欲說說不得，胸中有物如山丘。
君不聞東家女子花見羞，十六未嫁便悲憂。
牆頭樓上到日晚，馬驟車奔如水流。
西家亦有閨中女，月璧龍珠求未許。
有心自比蟠桃花，無言竊笑陽臺雨。
謝鯤便是妾家鄰，敗唇折齒猶相語。
何况五陵輕俠兒，拋金擲玉教人非。
一夫奔處千夫馳，不論榮辱與刺譏。
羶中之蟻醯中雞，攫金逐獸兩眼迷。
主人下馬客已齊，拜起俯仰容正卑。
有如六月賣蒲葵，唯恐不售霜風凄。
言至於此良可悲，所以慷慨見於詩。
誰能起舞誰能歌，甕中有物如秋波。
古來多少無奈何，要須一醉都銷磨。
茫茫人間歧路多，不如海水通天河。
送汝弼赴潭倅·其一
作者：徐積
朝代：宋

莫說江南行路長，山蒼蒼兮水茫茫。
莫問長沙城遠近，洞庭湖口是瀟湘。
去時先上岳陽城，夜宿巴陵探陰晴。
泛洞庭時四五更，出湖口處曈曨明。
平生聞說潭與衡，今來吏隠駐箳篂。
四時所見皆所經，湖青草兮廟黄陵。
眼看君山別洞庭，笑談却作江南行。
巴陵渡口轉船頭，一帆風過岳陽樓。
行盡江山到真州，畫船旗鼓入揚州。
送汝弼赴潭倅·其二
作者：徐積
朝代：宋

不作長沙行，湖湘少斯客。
潔身不可污，好義是所積。
口不出巧言，面不爲邪色。
誰可謀定交，斯人不可失。
送江倅
作者：徐積
朝代：宋

昔之別駕，則有王祥。
其民歌之，海隅稱焉。
今亦有人，能紹厥後。
民之悅之，稱不容口。
庶民所見，乃其皮膚。
見察情僞，見敏簿書。
見法平恕，見獄空虛。
事見無留，才見有餘。
己不敢肆，人安厥居。
其所見者，止於君子。
良士大夫，謂其所性。
得之剛毅，所以能斷。
所以無蔽，所以敢爲，所以勇義。
决遣簿書，是其餘事。
漢之朱博，趙張龔尹。
撫恤大衆，何獨古人。
王祥雖賢，失在寶刀。
正而平者，心則不摇。
人或贈之，則弗受之。
借曰受之，何佩有之。
弗佩曰正，曰平維平，宜於朝廷。
用之一方，一方之綱。
在我者正，是謂爲政。
送汪宮教
作者：徐積
朝代：宋

堯親其親，教官得人。
所性忠厚，貌純氣真。
學爲耕稼，經爲本根。
實之爲行，賁之爲文。
辭令出口，法度在身。
大學小學，其誰弗循。
循之維何，維義是適。
不驕不肆，無邪無僻。
大者敬義，如漢元王。
小者樂善，如漢王蒼。
樂善敬義，何有不臧。
保躬無悔，受福無疆。
無疆之福，維順維忠。
維忠維順，維師之功。
送沅州通判
作者：徐積
朝代：宋

過湘江時君且聽，但恐水中有冤聲。
當時無地容屈平，衆人皆醉嫌獨醒。
煩君須弔獨醒翁，以酒注之魚腹中。
不須以物纏米筒，但投詩去責蛟龍。
爲君質直有古風，能高其義哀其忠。
投詩已罷弔已終，寄聲急報南城翁。
送沈判官
作者：徐積
朝代：宋

四月芙蓉花未開，王家客去登瑶臺。
瑶臺高在白玉京，麟毫玉譜書姓名。
名儒庾子能清悟，肯學買臣與嚴助。
受福王明不爲身，澤遍生民便歸去。
送王潜聖
作者：徐積
朝代：宋

公車待報凡幾年，蕭生罷去心浩然。
鹽瀆野中尋舊隠，揚子江頭呼渡船。
太湖波浪濕秋天，洞庭橘柚生紅烟。
馬踏新霜吳嶺外，猿啼小雪建溪邊。
關西夫子雖遲暮，行笑行吟正安步。
菑川海上牧羊兒，亦說公孫放豚去。
送王潜聖·其一
作者：徐積
朝代：宋

前日喜重來，今朝復送迴。
出門無僕馬，爲子走風埃。
遠客有詩贈，短亭無酒杯。
南州雖得士，東觀却遺才。
送王潜聖·其三
作者：徐積
朝代：宋

兩翅慢如雲，倦飛歸故林。
褐夫懷有玉，貧女歎無金。
北闕報初罷，南陔情更深。
升堂拜親後，先看白頭簪。
送王潜聖·其二
作者：徐積
朝代：宋

一自渡江津，茫然不記春。
船諳淮上月，馬慣洛陽塵。
可去問唐舉，未須慚買臣。
終令舊關吏，還似棄繻人。
送王潜聖·其四
作者：徐積
朝代：宋

南北倦遊客，離家幾問津。
文隨年共老，名與德俱新。
射策謾稽古，抱關猶誤親。
窮通只如此，寧愧斷機人。
送秦少遊
作者：徐積
朝代：宋

叟罷耕耘妾罷機，匆匆人意甚牽衣。
可憐數里笙歌地，但見一番楊柳稀。
送秦漕
作者：徐積
朝代：宋

以身送客情幾何，以心送客情最多。
任意所之無遠近，不論山險與風波。
送秦漕
作者：徐積
朝代：宋

昭昭所性詳而辨，坦坦其行樂且恬。
公義已令淮部肅，清風更入朔方嚴。
行無瑕纇孤標聳，養有根源數器兼。
猶使樵夫來教我，樵歌爲述古人謙。
送程守
作者：徐積
朝代：宋

蜀之有眉，有山有江。
江大而浚，山形甚龐。
是生程公，爲國重器。
可處大任，可决大事。
凡有措置，凡有施設。
堅不可摇，牢不可拔。
所以蜀人，號爲鐵塔。
維公有子，爲山陽守。
所性所養，質直真厚。
維其質直，不浮不苟。
不生巧心，不爲利口。
維其真厚，不矯不激。
體無邪氣，面無邪色。
視其氣貌，察其動靜。
可知所養，可知所性。
可知其德，可知其政。
質直真厚，故不生事。
不爲小數，不任小智。
以恕輔法，因法行恕。
不煩不苛，不暴不怒。
遂使斯民，如行大路。
無險可虞，無傷可慮。
肌膚以完，手足可措。
姦凶以衰，盜賊亦沮。
父母妻子，邑居田廬。
各安其故，各保其居。
爲政如此，民是以和。
是以可慕，是以可歌。
不能歌者，太守之量。
可歌可傳，可法可尚。
可以容衆，可以任重。
無適不可，惟上所用。
送程守·其一
作者：徐積
朝代：宋

楚人相喚守河梁，鳴角樓前駐畫檣。
未肯放船來北渚，且教載酒去東堂。
傾城和氣傳芳草，沿路清風配綠楊。
見說新班名玉筍，赤墀登對待馮唐。
送程守·其二
作者：徐積
朝代：宋

聞道西城欲解船，病翁懷抱更騷然。
將心已附諸生輩，策杖難隨庶老肩。
負義本非今世俗，報恩終愧古人賢。
不才自訟無他技，合作詩歌更百篇。
送程運判
作者：徐積
朝代：宋

江南風物可醒酒，江山氣勢侵牛斗。
大庾梅花入界香，南康瀑布從天吼。
此閒好共吳人樂，井蛟爲害須除却。
觀風未到庾公樓，褰帷先上滕王閣。
仙籟鳴時獨鳳吟，劍池黑處雙龍躍。
縣令寧無種秫翁，還似王弘就翁酌。
最是高賢徐穉墳，急齎酒脯祠溟漠。
部吏爭迎使者車，野人夾道亦歡呼。
且得官司減鞭笞，若逢水旱放田租。
關市如何從薄賦，設法通商爲遠圖。
方今聖世雖無事，須修武備戒不虞。
生民所恃在城邑，更嚴壁壘完其郛。
何况荆湖與二廣，溪洞盡是蠻所居。
一日除書遣受降，便持斧鉞建油幢。
陣上風神應更偉，軍中才氣亦無雙。
勢似疾雷從便道，揮兵直指富良江。
送端叔·其一
作者：徐積
朝代：宋

端叔上馬去，巷口馬頭轉。
我喚端叔時，端叔急回面。
記取此時意，莫使落風埃。
上東門外水，正望楚州來。
此水一來不復見，不及黄沙塞頭雁。
送端叔·其二
作者：徐積
朝代：宋

是物可寄情，是物可寄聲。
不須使黄犬，延州歧路遠。
莫怪不登淮上樓，只爲淮水不西流。
直待銜蘆雁却回，其時隨到天盡頭。
送管久中
作者：徐積
朝代：宋

半開醉眼天方曉，急遣詩筒去已遲。
別恨離愁無盡處，青山綠水有窮時。
送至機
作者：徐積
朝代：宋

閉門有幸藏衰病，策杖無因奉俊游。
繩纏筋骸方就枕，火燒皮骨正思秋。
覽君健句如逢藥，慰我孤懷勝憑樓。
見說束裝行未得，夢魂先到楚江頭。
送范宣德
作者：徐積
朝代：宋

客有斯人，而有美質。
可養而充，其在不息。
養之以正，充之以義。
何適不可，何爲弗至。
送蔡守
作者：徐積
朝代：宋

維淮之南，楚爲劇州。
守土之吏，孰明以周。
蔡公既來，爰究爰乂。
明維照姦，威維沮僞。
維明維威，無敢恣睢。
侯曰可矣，其治孔易。
迺興學校，示之本原。
儒居儒處，禮容義言。
迺修釋奠，教民之恭。
有嚴其色，有孚其顒。
迺行鄉飲，躬爲主人。
拜辱拜豆，盥洗獻賓。
其儀孔肅，其禮孔均。
迺召父老，父老俱來。
幅巾短褐，浩其盛哉。
父老升矣，侯則興矣。
父老坐矣，侯則妥矣。
父老未醉，笑歌其聲。
父老既醉，髪白顔頳。
父老去矣，侯則舉矣。
餽之物矣，告之語矣。
其語維何，維善是示。
善者使修，惡者使止。
告爾宗族，告爾鄰里。
維時父老，奉之以行。
維時庶民，亦克用承。
悖傲者沮，善良者興。
狠不敢鬬，强不敢凌。
不義之訟，莫涉吾庭。
行之期年，幾移其風。
吏事用簡，獄牢數空。
道上之物，必歸其主。
行路之人，無或敢取。
逋攘慝姦，明其購賞。
傾其巢穴，破其支黨。
侯曰未也，江淮之患，不備不虞。
迺召尉邏，迺呼卒徒。
迺張爾弓，迺操爾殳。
迺坐迺作，迺馳迺驅。
勇者迺奮，怯者迺舒。
我備既强，我戎既整。
小剽之攘，破膽縮頸。
侯之方略，可以捍邊。
捍邊如何，威名毅然。
何兵不精，何城不堅。
虜不敢犯，敵不敢前。
侯有所祈，曾不旋日。
雪霶雨零，輿濡衣濕。
維其有德，將之以誠。
神由以格，物由以亨。
侯之爲人，不患不恕。
維恕維威，維民維宜。
侯爲使者，不患不威。
維威維恕，維感維豫。
侯之察獄，不患不明。
維恕維明，維平維精。
維時嶺表，維時海隅。
聞侯之風，既安且需。
冤者使伸，戚者使愉。
吏長則進，物殘則除。
抉其已垢，刮其已汙。
維有其才，無施不可。
用之本朝，維良維佐。
用之一方，一方之綱。
嗟今之人，莫如侯者。
侯之所爲，可示天下。
維其可示，是以可歌。
送蔣憲·其一
作者：徐積
朝代：宋

節用黄金詔紫泥，皇華仍賦使臣詩。
三千里路爭迎送，五十州官待指揮。
盡解纍囚南到日，却尋急傳北歸時。
趣裝亦有明珠否，八樹成林桂一枝。
送蔣憲·其二
作者：徐積
朝代：宋

遠服兵刑事可知，全吳分野有星移。
漢家詔使登車後，蜀道忠臣叱馭時。
山色迎來城到近，桂香隨去馬行遲。
梅林亦是公家管，廣帥應須寄北枝。
送蔣憲穎叔
作者：徐積
朝代：宋

五嶺之南，其極西徼。
其旁大海，木深山峭。
內有谿洞，外有交趾。
皮厚肉堅，鐵爲骨髓。
雉兔伏藏，猱猿突起。
動如飄風，猛如湍水。
獨恩不畏，獨威不懷。
擾之則去，撫之則來。
恩之與威，不可去一。
寬猛交濟，不可無術。
坐當一面，則有帥臣。
按刑將漕，要皆得人。
以德以才，公稱其選。
能不擇官，義不辭遠。
始聞有命，嚴裝以需。
青氈角簟，藥鼎茶爐。
琴堂舊譜，鈴閣新書。
史帙籤重，詩囊卷粗。
前施齋舫，後設行厨。
公既拜命，不敢寧居。
迺戒徒御，迺建帆檣。
鳴刁擊鼓，旗幟開張。
州人感恩，父老童稚。
知不可留，以足頓地。
或前塞路，或後從行。
或獻花酒，或犒從兵。
或望於野，或送一程。
即日渡江，江南春早。
雪盡冰消，江山如掃。
柳徑桃蹊，梅花芳草。
沽酒村遥，賣魚船小。
晨散烏羣，暮歸白鳥。
春正好時，已到岳陽。
岳陽樓下，蒼蒼茫茫。
岳陽樓上，飛沫浮光。
江山舊物，吳楚凄凉。
夜宿巴陵，曉過洞庭。
湖中水綠，湖口山青。
黄陵古祠，長沙古路。
瀟江湘江，風烟古渡。
嶽麓茶林，沙洲橘樹。
此時春深，衡陽雁去。
時飲一杯，時吟幾句。
更望九嶷，清詩無數。
攬轡登山，日日西南。
褰帷叱馭，車不停驂。
迺有部吏，迺有蠻酋。
青衫負弩，錦帕纏頭。
公曰使者，實典兵刑。
增置强弩，多募土兵。
宜浚其隍，宜堅其城。
公曰弓手，宜如舊制。
加之訓練，可使精銳。
可代城郭，爲民捍蔽。
公曰民命，懸在獄官。
不可不慎，不可不寬。
寬於善良，勿失有罪。
惡人如虎，養之成害。
公曰生民，不可無教。
教民之官，縣令最要。
今則不然，困於簿領。
甚者可除，煩者可省。
仍復鄉官，則無所病。
凡我部吏，各恭厥職。
夜則精思，晝則宣力。
一節當官，赤心爲國。
如此教告，如此施設。
吏則心服，民則心悅。
諸公聞之，薦者交章。
朝廷器之，下詔褒揚。
召而用之，優於馮唐。
送裴守
作者：徐積
朝代：宋

維時西南，巴蜀一道。
强楚侵疆，故蜀東徼。
水激以猛，山迫而峭。
人性堅悍，地形險要。
孰往而使，孰撫而教。
惟帝難之，乃眷東顧。
曰山陽守，智足知務。
能正而和，能察而恕。
嚴所以立，寬所以輔。
性不狎侮，躬有法度。
是表是儀，可俾可付。
其往欽哉，所居必裕。
公拜稽首，馳傳以起。
入境褰帷，登山叱馭。
設施有本，先後有序。
可者立行，不可立去。
公曰來汝，吏受約束。
天子聖人，汝勿苛酷。
民心無他，罪生不足。
窮閻荒村，頹垣破屋。
豈可羅網，更入牢獄。
公曰兵官，當去其懦。
賊侮則犯，賊畏則挫。
勉之在勤，戒之在惰。
兵要素練，慎勿安坐。
公曰縣尉，縣無城郭。
姦者鼠伺，狂者獸攫。
一邑性命，弓手是持。
選擇補之，訓練使之。
即有能者，有以勞之。
即不能者，戒之告之。
在昔漢氏，蠻多變者。
失信失恩，擾之故也。
今則不然，有以處汝。
德以服汝，威以御汝。
恩以結汝，信以固汝。
汝無自恃，皇帝神武。
凡公敕戒，吏皆奉行。
何法不恕，何刑不平。
何兵不練，何技不精。
一綱盡舉，百爲大成。
盜賊衰息，蠻夷信服。
四封之內，截然整肅。
小人有依，良民受福。
天子嘉之，馳傳以召。
慈母喜之，載色載笑。
神亦祚之，永錫難老。
送詩僧嚴上人
作者：徐積
朝代：宋

日晚孤雲飛，故山在何處。
八月凉秋時，正望江頭去。
定無塵埃氣，清風與白露。
送賈鎮卿
作者：徐積
朝代：宋

蕭縣大夫，氣質端勁。
其中所養，不邪而正。
正以輔才，恕以輔明。
面無諛色，口無諛聲。
若斯人者，宜於王庭。
而况一縣，爲惠爲澤。
恕所以惠，威所以立。
猛寬得中，韋抗是也。
誅姦殄寇，有賀齊者。
東漢龐參，作守漢陽。
政所以茂，實繄任棠。
以君之正，以君常德。
力追古人，是宜是適。
送趙守
作者：徐積
朝代：宋

齊有高密，有沂有沐。
旁有泰山，莒魯郊關。
粵有人焉，氣清神聳。
立節以高，處義而重。
維節維義，肇自布衣。
根本淵源，所養可知。
以義爲文，洪暢精微。
以義持守，隠如堅城。
以義作爲，動如精兵。
面有正色，口無諛聲。
赤心可割，肝膽可傾。
以義接物，不矜不驕。
以義臨民，實庇汝曹。
實康實濟，實愷實悌。
民實宜之，實受其惠。
方今天下，雖曰治安。
正在所恤，民有饑寒。
公所往居，豈肯草草。
戒吏侵漁，欲民溫飽。
言者爲準，行者爲表。
維恕維平，除煩去擾。
狼摧其牙，虎縮其爪。
父子室家，足以相保。
作此詩者，豈徒然乎。
庶使其民，傳告歡呼。
送趙漕偁
作者：徐積
朝代：宋

人之古貌，心未必醇。
心醇貌古，或非通人。
我視趙公，其貌甚古。
心德俱醇，通達明悟。
我曹山野，豈足盡知。
但據所見，以類可推。
大河之說，何其通達。
精簡平允，明辨昭皙。
蓋其心得，身至自閱。
坐而可言，起而可設。
又云九河，勿守故迹。
但求禹意，然後爲得。
此說尤奇，漢儒不及。
我自黑頭，盡心河渠。
逢人輒問，三十年餘。
得公此說，庶幾成書。
既講大河，遂及賑饑。
如此方略，所繫甚大。
鄉官胥徒，實爲巨害。
使領雖賢，吏不可乏。
必得官吏，斯爲善法。
可爲利澤，可制奸猾。
如其備預，莫若義倉。
勿取軍民，勿法隋唐。
裒多益寡，斯謀乃臧。
損上益下，民悅無疆。
可自王公，下至選人。
每月之俸，百取一分。
凡千錢者，其出錢十。
斛取一升，縑取一疋。
各從本所，貯其本色。
主者不勞，但視其籍。
不移一符，不煩一力。
月知所增，歲知所積。
出者不勞，如無所出。
其所損者，毫毛涓滴。
一倉之內，諸所畜聚，盡是官俸。
凡皆爲民，不得移用。
即移用者，法不可縱。
不以去官，不以赦原。
設法如此，其誰敢干。
古人所貴，講辨之學。
應而弗精，詢謀諏度。
惟是陋生，不足待問。
問而不應，應而不精。
君子不爲，非人之情。
惟是弗精，面目靦然。
在乎復教，庶無後愆。
送路倅·其一
作者：徐積
朝代：宋

所居有本能行義，此去無人不戀恩。
情似綠波長送棹，夢如飛絮忽隨軒。
帳前舊學千餘子，橐裏新文數萬言。
何日從君溫故業，待操几杖問淵源。
送路倅·其二
作者：徐積
朝代：宋

我曹初作綵衣郎，白紵先生正擅場。
大筆可堪專簿領，遠圖終恐用文章。
清淮絕唱新盈卷，綠髪奇篇舊滿囊。
此去功名都未測，公年方永力方强。
送辛朝奉
作者：徐積
朝代：宋

幾日遲遲辭我去，夢中猶憶南城路。
不知昨夜月明時，泮水宮中來幾度。
三月春風正向西，我將心逐春風飛。
送過高麗亭下路，別遣春風隨客衣。
送錢思權
作者：徐積
朝代：宋

子處我爲兄，我以子如弟。
何待去呼喚，自可來相視。
不敢苦留君，留君住數日。
待問六年事，但恐煩紙筆。
昨日從早起，等君到昏黑。
送陳明府
作者：徐積
朝代：宋

人而有常德，古人良所貴。
乃有陳明府，其如斯所謂。
予常察之久，得之辭與氣。
何以爲不忘，比諸大羹味。
送陳長官赴衡陽
作者：徐積
朝代：宋

楚天摇落霜風早，山色依依江渺渺。
洞庭水寒帆影孤，雁聲正在衡陽道。
君不見屈原憔悴賈生夭，遺恨至今猶未了。
日晚江頭船住時，行人莫望江邊草。
送雲鶴山人
作者：徐積
朝代：宋

倦鶴尋流水，閒雲歸故山。
青囊書在否，留取教人閒。
送雲鶴山人
作者：徐積
朝代：宋

星非甘公，卦非焦贛。
善言五部，枝幹迭用。
所據甚精，所發必中。
輔之以教，其益彌衆。
以剛止邪，以柔止訟。
躁者使靜，義者使動。
仁使之修，虐戒之縱。
險者使平，浮者使重。
如此庶乎，殆可折衷。
行矣勉之，斯言可誦。
逃席
作者：徐積
朝代：宋

主人雖好事，其來不知幾。
胡不築高垣，胡不關重扉。
不敢直道退，遂由邪徑歸。
飲過即有疾，何以慰親闈。
過故鄉
作者：徐積
朝代：宋

不似嚴生乞會稽，一身名義總無非。
何須佩印如金斗，若論還鄉勝錦衣。
行處眼前新事滿，坐來門外故人稀。
有時載酒尋閭巷，認得當年老父歸。
過望思臺
作者：徐積
朝代：宋

昔日姦邪事可哀，如今空築望思臺。
冥冥恨魄何之去，唯有南山暮雨來。
還崔秀才唱和詩
作者：徐積
朝代：宋

元白有餘勢，孟韓無困辭。
子美骨格老，太白文采奇。
當時大道久破碎，人人文字萎薾而支離。
天生數子將卓卓，鴟鴞正成羣，一鶚摩天飛。
嗟君不與數子共，使君逸氣填塞無所施。
我來雖無知，黄金白玉看如泥。
自從詩卷一入手，掣然直上青雲梯。
十宵不睡亦不困，厭賓日日關柴扉。
秋風獵獵吹橫河，蒼天萬里生銀波。
起來半夜吸一口，睡魂酒病都消磨。
酬傳道
作者：徐積
朝代：宋

有客從東來，迺是徐方秀。
言行過乎恭，篇章一何富。
顧我白髪叟，贈以青瑶枝。
我將投木桃，桃始開花時。
酬李道源彈琴之句·其一
作者：徐積
朝代：宋

數尺焦桐常在手，知子愛歌兼愛酒。
今朝已是二月三，梅花驛使曾來否。
古今多少無奈何，古人慷慨良已多。
爲報陶潜且飲酒，無弦琴上不須歌。
酬李道源彈琴之句·其二
作者：徐積
朝代：宋

漫翁來索詩千首，須與古人沽美酒。
近來聲調太尋常，不知得似陽春否。
漫翁教我歌云何，水遠山長春思多。
安得桓伊吹短笛，共君慷慨一時歌。
醉中詠牡丹
作者：徐積
朝代：宋

此花未開時，美子藏深閨。
香心若無有，深淺何由知。
前日花忽開，美人放出深閨來。
春風盡日不相管，鶑是郎兮蝶是媒。
誰將金錢擲西子，笑中不掩燕脂腮。
君王親執紫金盞，太真又醉白瑶臺。
此花萬態不可說，莫教容易爲塵埃。
我心雖然淡如水，爲花一醉何辭哉。
醉仙
作者：徐積
朝代：宋

曾共諸仙宴紫微，金鍾插羽疾於飛。
醉魂已望三山去，猶整華冠齊羽衣。
醉起仙
作者：徐積
朝代：宋

佩環聲動出金華，鳳引鸞隨入絳霞。
行到瑶臺雲路狹，側身趨避玉妃車。
醉題友人詩後
作者：徐積
朝代：宋

可惜兩眼青，不見一室白。
爲子吟喉乾，使我酒面赤。
醉中一夜騎鸞鳳，麻姑空敞桃花洞。
南樓下去北軒中，西關放過東臯夢。
重陽日訪馬存秀才席上寄崔公太守
作者：徐積
朝代：宋

區區拖損一紬袍，行到郊居力已勞。
有命自知誰畏禍，無災可避謾登高。
黄金菊滿花情薄，白玉樽深酒興豪。
盡日使君人不至，淵明吟醉也陶陶。
野花
作者：徐積
朝代：宋

一點香心寂寞春，牧童歸後更無人。
誰家庭院栽楊柳，猶自飛花入四鄰。
金沙行
作者：徐積
朝代：宋

關西不雨凡幾城，孜孜誰獨勞其情。
鎮潼太守真賢明，驅車遠有金沙行。
春空破碧幢高旌，東風環珮鏘瑶瓊。
溪翁不釣童不耕，隆隆千里謳歌聲。
從容禱罷殘霞橫，蓮花頂上微雲生。
雲兮雲兮雲莫停，霈然一灑塵埃清。
釣者
作者：徐積
朝代：宋

有人口誦浮雲曲，手把瀟湘一竿竹。
荻花洲上作茅菴，坐看江頭浪如屋。
錢塘江潮·其一
作者：徐積
朝代：宋

獨派豈從天漢墜，千濤爭趁海波還。
齊聲怒過轟雷鼓，亂沫噴來碎玉山。
塵土刮開心目外，冰霜留在骨毛閒。
君看江上潮平後，恰似魚龍戰鬬閒。
錢塘江潮·其二
作者：徐積
朝代：宋

滄溟幾道入江淮，此獨奇哉復怪哉。
風雨初隨霜練起，雷霆俄送雪山來。
豈無海物齊驅過，亦似神兵合陣迴。
君向西湖亭上看，杭州不信有塵埃。
錦被堆
作者：徐積
朝代：宋

春風蕭索爲誰張，日暖仍燻百和香。
遮處好將羅作帳，襯來堪用玉爲床。
風吹亂展文君宅，月下還鋪宋玉牆。
好向謝家池上種，綠波深夜蓋鴛鴦。
長春花·其一
作者：徐積
朝代：宋

誰言造物無偏處，獨遣春光住此中。
葉裏深藏雲外碧，枝頭常借日邊紅。
曾陪桃李開時雨，仍伴梧桐落後風。
費盡主人歌與酒，不教閒却賣花翁。
長春花·其三
作者：徐積
朝代：宋

一謝芳菲更不還，誰何嬌步獨盤桓。
雖於物態爲難有，却是時情總易闌。
日曬香肌難避暑，雪濡粉面亦禁寒。
等閒莫使人知處，長與詩家醉後看。
長春花·其二
作者：徐積
朝代：宋

一從春色入花來，便把春陽不放回。
雪圃未容梅獨占，霜籬初約菊同開。
長生洞裏神仙種，萬歲樓前錦繡堆。
過盡白駒都不管，綠楊紅杏自相催。
長春花·其五
作者：徐積
朝代：宋

枝上疏疏花啟房，輕綃重錦迭爲裳。
更分深淺兩般色，不作尋常一面妝。
蕣有紅華須鬬艷，蘭雖清節亦交香。
吟翁未暢先投筆，爲與東君詠海棠。
長春花·其四
作者：徐積
朝代：宋

誰與猩猩血染紅，重重疊疊費春工。
應無暴物侵和氣，自有深根藏暖風。
每見靈芝三秀了，回看凡艷一時空。
如環光景循將遍，又到江南梅信通。
閒仙
作者：徐積
朝代：宋

先生坐時雲滿裳，先生卧時雲滿床。
白雲終日自來去，若比先生雲尚忙。
閔仙
作者：徐積
朝代：宋

禍福之來本自求，世人聞語不回頭。
但知自快身前欲，不道永爲身後羞。
閻博士輓詞·其一
作者：徐積
朝代：宋

可惜方剛士，平生氣貌嚴。
有朋搔白首，無路弔蒼髯。
地下新潛德，人閒故養恬。
儒林與孝友，二傳子須添。
閻博士輓詞·其二
作者：徐積
朝代：宋

一夢龍蛇後，難尋博士星。
所居城見月，仍用柏爲庭。
白馬車齊送，黄宮戶永扃。
松陵今夜客，慟哭入冥冥。
除夜·其一
作者：徐積
朝代：宋

春意匆匆又欲還，一年都似片時閒。
青雲有路終須到，白日無情不暫閒。
任老豈妨修古道，更貧未肯憶深山。
明朝獻壽何爲祝，長著斑衣奉母顔。
除夜·其三
作者：徐積
朝代：宋

一燈高照草堂中，大笑高歌送歲窮。
柳色花光將屬我，雪寒霜凜任相攻。
銅壺漏促三更盡，白玉罇深一釂空。
待到平明無別事，只將詩句贈春風。
除夜·其二
作者：徐積
朝代：宋

但得文章與道深，年來年去不關心。
幾時上得青雲後，兩鬢從教白髪侵。
匣內深藏三尺劍，罇前獨抱一張琴。
辭高調古彈將曉，待倩春風聽此音。
除夜·其四
作者：徐積
朝代：宋

前日慈闈獻壽觥，爲親歌詠祝長生。
被君翻作陽春曲，却使巴人和不成。
雁從何處來
作者：徐積
朝代：宋

雁從何處來，正望東南飛。
毛閒認白露，肚下看殘暉。
浮雲共烟水，日夜爲所依。
衡陽是故山，但恐故人稀。
雙樹海棠·其一
作者：徐積
朝代：宋

獨樹已難有，雙株豈易培。
東風三月後，濃艷一時開。
種是鴛鴦骨，根非玳瑁胎。
英英萬千數，滴滴四三枚。
恐淡添猩血，矜香棄麝煤。
鮫綃翡翠眼，寶鈿珊瑚杯。
絳節朝真去，丹砂駐貌迴。
童粧兩株色，花格一仙才。
自得驂鸞侶，何煩跨鳳臺。
明珠留漢水，碧洞寄天台。
對舉霓裳步，高鋪繡被堆。
超如御烟霧，勢欲擺塵埃。
冶艷皆泥滓，卑枝亦草萊。
好臨湘水照，莫近宋家栽。
漢殿昭陽寵，唐家學士才。
浴終蘭液濺，帖就茜羅裁。
惜粉輕勻面，偷霞試點顋。
急窺鸞鑑了，齊報玉人來。
不是沾紅雪，仍非汙落梅。
啼痕纔彷彿，佇立各徘徊。
真態有如此，深情安在哉。
歌闌都不語，舞困可堪推。
淡若疑相犯，烘然笑自媒。
畫眉郎忽誤，挾彈客應猜。
灑絳誰先戲，揮朱亦共陪。
差肩奉青帝，聯袂踏蒼苔。
好被金錢擲，宜兼玉箸催。
羅巾如可試，瑶枕謾爲灰。
供帳朝還暮，買春瓊與瑰。
一枝懷舊物，百醮費新醅。
目斷秦山遠，心分荆渚隈。
柔姿誰是偶，溫德汝爲魁。
綽綽閨房秀，匆匆風雨摧。
離歌連理曲，送酒合歡盃。
墜臉殷金谷，冤情怨馬嵬。
烟波水東去，歧路日西頹。
遺恨傳芳草，餘陰伴綠槐。
香魂如未散，相弔復相哀。
雙樹海棠·其二
作者：徐積
朝代：宋

此花出在海州東，千濤萬浪圍山峰。
不知誰是栽花翁，花根屈曲蟠雙虹。
英英鬬繁葩葩豐，晨霞夕霞滴不供。
欻有神物射蛟龍，團團血濺摇春風。
超然花格非凡容，吳姬半嚲釵頭紅。
誰人移下海中山，神仙姊妹來人閒。
人閒無玉可消斑，歌姬舞態都且閑。
當時血淚亂瑶關，金槃洗面痕猶殷。
吹簫郎去先騎鸞，粧未成時情已闌。
漢臯臺下嬌蹣跚，曾解明珠瑶佩環。
無媒不嫁矜殊顔，自共美人香往還。
霓衣同步紺雲車，麻姑面上藏丹砂。
綠鬢已墜金釵斜，酒紅不著羅衫遮。
且教半笑含春華，但恐分飛成亂霞。
宜哉天下爲名花，連根都種名卿家。
溫溫容態孰可加，有如女德貞無邪。
共君醉倒插烏紗，從他羣兒笑啞啞。
雙頭芍藥·其一
作者：徐積
朝代：宋

金谷栽培異，春皇養育殊。
一枝輕聳翠，雙萼密承朱。
根是鴛鴦化，生來姊妹俱。
同行雖有伴，并寢總無夫。
共鑑勻妝臉，偷霞點絳膚。
東鄰與西子，謝女共羅敷。
解佩還曾否，爲雲總解無。
情深難獨步，力弱易相扶。
卓氏彌傷寡，長門愈恨孤。
鬬誇紅粉面，齊著繡羅襦。
盡好藏金屋，誰堪作舞姝。
郎須待劉阮，家想住秦吳。
翠幙渾遮步，雕闌并向隅。
黄金難買笑，爲爾倒金壺。
雙頭芍藥·其三
作者：徐積
朝代：宋

越艷吳姿總一般，嬌鶑之外孰相干。
雖同交甫江邊見，不似劉郎洞裏看。
未必解爭春帝寵，却應同笑月娥寒。
阿誰能伴詩人醉，不惜紅綃與萬端。
雙頭芍藥·其二
作者：徐積
朝代：宋

國艷妝成總一般，月娥霜女不相干。
春閨有恨須招伴，夜帳無夫并怯寒。
誰道皇英沈水去，好教劉阮憑闌看。
陽臺雲雨如俱解，妬寵爭妍有萬端。
雪·其一
作者：徐積
朝代：宋

淮上飛花正皓然，日車月御欲停鞭。
千形凜凜如無地，一片蒼蒼忽露天。
洞口似迷山路處，斗閒疑泛海槎年。
長瓢酒挹雲泉釀，大軸詩題錦水牋。
僧舍手抔留煮茗，漁菴缾貯借烹鮮。
喜餘稻糝投饑喙，慚乏綈袍贈凍肩。
白裏好張紅步障，猛中宜擺絳戎旃。
掃開寥廓憑風帚，抉去紛紜憶劍仙。
獵火正燃雲有焰，旅庖何在突無烟。
未應門外同袁子，曾買汙萊數畝田。
雪·其一〇
作者：徐積
朝代：宋

團團蘚暈埋青錢，稍稍竹樹藏紺鞭。
鸕鷀覆水魚沉淵，罞罿蔽地禽沖天。
梅房處女鶑坐禪，草頭稚子松耆年。
浮光飛沫人游川，斜行大字鴻書牋。
壯士可論持守堅，美人休說容華鮮。
乞餘之夫尤慕羶，附炎之子彌脇肩。
穿花走馬錦藏韉，垂雲閱武車張旃。
虢姨滿路空遺鈿，陳妃倚閣真神仙。
有人情似山中泉，其情濃如春深烟。
留下斷蘆雲蓑篇，長令雪滿淮之田。
雪·其七
作者：徐積
朝代：宋

昨霄夢看六龍淵，鶴御驚回墜曉鞭。
萬頃落花春晚後，一床清水月明天。
門無黄雀張羅地，室有玄熊應夢年。
入竹好鳴寒玉珮，寄梅兼附白雲牋。
楊妃繡段披方穩，李逸烏紗裹更鮮。
避色莫投妝婦指，弄香須撲舞蛾肩。
羣烏噪過巢無樹，一兔奔歸獵有旃。
溪叟正如翹葦鷺，山翁彌似出塵仙。
僧簷鳥伺齋餘飯，客竈貓棲爨後烟。
且報漫翁來掘壁，牆閒便是我家田。
雪·其三
作者：徐積
朝代：宋

侯款諸祠方徹奠，車回五駿既投鞭。
雲如大練生淮浦，雪似繁星落楚天。
有客弄花知樂歲，何人感物惜流年。
南城病僕惟沽酒，西郭詩章但買牋。
隠伏急因明處見，垢汙多自夜來鮮。
傭將粺穀纔餬口，拾去濡薪未息肩。
白面韝鷹紅錦臂，烏山圍獸赤繒旃。
却燃燈坐疑爲夢，欲上樓看恐有仙。
玉鏡臺前侵皓月，碧紗窗外弄青烟。
樹頭還有鴻棲否，船是寒沙水畔田。
雪·其九
作者：徐積
朝代：宋

荀翁猶慕李膺賢，漫叟當車我執鞭。
轅下兩驂將逐驥，牆閒一穴欲窺天。
兵鋒甚銳逢今日，鐵陣橫行記昔年。
將鉞揮金何用劍，檄書插羽不須牋。
勇騎龍子神彌俊，笑扼犀吭血正鮮。
一鼓已輸元帥手，雙矛將解敵人肩。
我徒北首思投甲，子使西來約卷旃。
自是見羸謀餌虜，却云養氣欲希仙。
已嚴軍令除添竈，但恐師期忽舉烟。
設若渝盟相掩襲，衝車突騎占平田。
雪·其二
作者：徐積
朝代：宋

君看飛雪競翩翩，雲將爭驅正著鞭。
人望已酬殘臘後，物華兼值早梅天。
招沽北掾輸平日，走馬西州憶少年。
漏屋旋消濡弊褐，破窗穿過濕餘牋。
蹄涔易見真漥滿，糞土難辭僞色鮮。
席戶冷灰人削迹，朱門熱炙客摩肩。
紛紛萬事還如此，寂寂幽懷盡舍旃。
流水明中爭趁月，斷鴻深處獨藏仙。
誰家漁棹空聞笛，何處樵村只見烟。
最好耕農相賀了，牛衣醉卧夕陽田。
雪·其五
作者：徐積
朝代：宋

一夜五宮星茫然，投壺笑電揮赤鞭。
何物變爲淮上雪，餘花散入江南天。
東家乞火溫稚子，西鄰賒酒娛高年。
樵翁頭上笠戴月，漁父手中帆卷牋。
庾子貞家但尋菜，鮑通直輩彌矜鮮。
卞郎方弄瓠杯杓，浙帥已亡羊髀肩。
當門正好張敝席，隔籬可笑窺華旃。
最是珊珊上樓珮，恰如冉冉升空仙。
牽牛童兒飲河漢，扶犁老子耕雲烟。
漫翁何處拾瑶草，自有梅花大庾田。
雪·其八
作者：徐積
朝代：宋

吟懷忽共雪紛然，罪逆餘骸自可鞭。
罔極之恩無報日，難平所感欲呼天。
身騎騕褭成童歲，手握狻猊未丱年。
三釂冷醅將及斗，一揮醉筆恰盈牋。
當時飾束頭毛綠，今日衣濡眦血鮮。
楚泮師儒新靦目，秦關父老舊隨肩。
中心但比孤青檜，外物無庸大赤旃。
每指多圖爲酖毒，自言寡欲即神仙。
房中得子眠溫席，突外從人笑冷烟。
以此終身慰泉壤，不須問舍與求田。
雪·其六
作者：徐積
朝代：宋

江西詞客休刺船，馬上俊郎休弄鞭。
且看滿城花落地，恰如窮谷曉時天。
松林獨幹凌堅操，麥壟疏毛白少年。
犬信宜將筒護紙，鴻書須用帛爲牋。
月中兩艷非投暗，物裏千形不較鮮。
最好一環圍井口，有時數點露山肩。
紛來上相揮長麈，側去諸卿蔽曲旃。
水畔誰爲佩珠女，車中人是行雲仙。
吟裁笛竹清梅瘦，忽爨琴桐濕更烟。
近日無錢酬酒媼，且教借賣漫翁田。
雪·其四
作者：徐積
朝代：宋

諸少逸駕追無前，我乘駑馬持短鞭。
更添一老愛白雪，但開兩眼尋青天。
詩中戈矛欲揮我，君家伯仲空忘年。
摇筆吟哦有裂管，倒囊抖擻無遺牋。
誰知羣形消即露，却還本質汙與鮮。
田廬有蓬尚塞戶，樵衣無布堪補肩。
羣兒上壟芻且牧，孤戍曝日旗與旃。
人閒安得真洞府，空中失脚飛神仙。
明月隨來會星弁，白雲迎去升紫烟。
溪灣留下斷虹卧，山陰亦有玲瓏田。
雪中書事
作者：徐積
朝代：宋

聞道西家高捲簾，昂頭吟笑雪花天。
東家正泛一杯酒，北望孀親夜不眠。
雪仙
作者：徐積
朝代：宋

九重天路忽難通，誰與傳書寄閬風。
鶴馭三千無處覓，銀潢萬丈一時空。
韋侍郎輓詞·其一
作者：徐積
朝代：宋

徹殯哀鈴動，蒙棺素幣舒。
明旌先啟路，畫翣側隨車。
長夜玄堂近，平生燕坐虛。
須臾泉戶闔，輓紼且徐徐。
韋侍郎輓詞·其二
作者：徐積
朝代：宋

野水鶴猶回，舊山雲不歸。
不歸將奈何，但恐雲無依。
公是吳中老，吳人愛公好。
公好不來歸，淚濕江邊草。
項羽別虞姬
作者：徐積
朝代：宋

垓下將軍夜枕戈，半夜忽然聞楚歌。
詞酸調苦不可聽，拔山力盡無如何。
將軍夜起帳中舞，八百兒郎淚如雨。
此時上馬復何言，虞兮虞兮奈何汝。
題寄亭
作者：徐積
朝代：宋

大抵人閒同一寓，外物之來寓中寓。
主人於爾本無心，誰使之來誰使去。
來時無所增吾悅，去時談笑亦不輟。
惟有山叟與溪翁，屋裏閒雲船上月。
一從古往成蹉跎，失之則憾得之歌。
不從平路從風波，或遭陷穽或網羅。
有人嚙臂遺其親，有人之楚復之秦。
侯門灑掃寧苦辛，牛衣涕泣傷賤貧。
誰人衒鬻來上書，誰人乞貸留公車。
誰人入關便棄繻，誰思躣馬疾其驅。
更有隋時二隠夫，欲將林壑謀金朱。
倒行之輩尤可吁，當時自欲烹其軀。
却是揚雄所性恬，誰須名字學韋賢。
積薪可恨汲生言，不道真風任自然。
自然處者其爲誰，以寄名亭如此奇。
俗人所患在失之，安知達者靜者心平夷。
達者洞然無所蔽，靜者泊然無所累。
無蔽無累無所營，其中主者性與誠。
登斯亭兮觀斯名，人閒萬事皆可平。
題扇·儒扇
作者：徐積
朝代：宋

講罷窮神易，吟成泣鬼文。
心營四海事，手握一環雲。
題扇·妝婦扇
作者：徐積
朝代：宋

妾貌非不奇，行坐自遮面。
樓上曉妝成，樓下無人見。
題扇·孀婦扇
作者：徐積
朝代：宋

已寫共姜誓，仍題督護歌。
更無脂粉污，唯有淚痕多。
題扇·寢婦扇
作者：徐積
朝代：宋

酒闌歌已闋，解佩燈先滅。
羅帳隔清風，玉腕摇明月。
題扇·貞女扇
作者：徐積
朝代：宋

妾非宋家鄰，亦笑巫山神。
便是楚王來，掩面不從人。
題扇·貞婦扇
作者：徐積
朝代：宋

笑亦待君掩，泣亦待君遮。
黄金買不見，妾貌好如花。
題扇·貧女扇
作者：徐積
朝代：宋

妾有一尺絹，已爲身上衣。
自織清溪蒲，團團手中持。
朝尋麥隴去，暮汲水泉歸。
無人不看妾，不使見蛾眉。
題扇·道扇
作者：徐積
朝代：宋

携待真壇醮，摇吟玉笈書。
面題金鼎訣，背畫五雲車。
題扇·釋扇
作者：徐積
朝代：宋

把月行杉徑，將風上竹軒。
倒持敲磬罷，還指佛書言。
題扇·離婦扇
作者：徐積
朝代：宋

年來不把紫簫吹，玉指摻摻弄素輝。
一自征人渡遼去，唯有清風動妾衣。
題東軒·其一
作者：徐積
朝代：宋

我有東軒景，喜君爲此行。
一如曠野外，四面好風生。
但見雲連樹，不知山是城。
重來如有約，秋水夕陽明。
題東軒·其二
作者：徐積
朝代：宋

我家東軒好憑欄，柳一林邊水一灣。
城下人烟都似野，城頭雲樹恰如山。
題淮陰泰山行宮廟
作者：徐積
朝代：宋

泰山隆隆，作鎮于東。
有如配林，在淮之陰。
厥廟維嚴，厥貌維肖。
斯民奉之，是爲別廟。
題紫極宮
作者：徐積
朝代：宋

不須騎鳳跨鯨鰲，來訪蓬宮是我曹。
玉笈著書金簡重，碧牌題字紫垣高。
因思大道閒閒意，頓覺浮生事事勞。
一榻清風曾晝卧，略無塵夢及三刀。
飛仙·其一
作者：徐積
朝代：宋

不用驂鸞不御風，騰身拖袂便乘空。
方從碧海游三島，却駕烟霞上紫宮。
飛仙·其二
作者：徐積
朝代：宋

十萬里餘都一息，須知此道非人力。
有時閒望玉山游，鸞鳳滿天追不得。
飽仙
作者：徐積
朝代：宋

誰道真人能辟穀，先生每食無餘肉。
鄰家便是忍饑仙，餬口之糧猶不足。
饑仙
作者：徐積
朝代：宋

糧雖不足氣常充，真是根源久是功。
真久不惟能養氣，幽明亦可感而通。
高樓春
作者：徐積
朝代：宋

山陽有客似相如，身著儒衣當酒壚。
塵埃市井不到處，烟霞往往生衣裾。
一竿橫掛數幅帛，題云酒味如醍醐。
三月高樓滿春色，椒漿瓊液盈金壺。
盤羅江筍烹淮魚，櫻實赤玉梅紺膚。
彈絲敲金半空裏，醉揮玉爵撞珊瑚。
憑闌直下是烟火，坐上清風凌太虛。
夜深正然紅蠟燭，羅幕遮風留客宿。
是人俱愛何家樓，自是何君德如玉。
魯恭王祠
作者：徐積
朝代：宋

帝子非無賢，孰有恭王者。
脫身辭漢儲，一芥視天下。
勇故不失義，智故不失幾。
身既脫諸險，德亦潜其輝。
羣姦非無目，渾渾無罅窺。
陰謀不得奮，佞舌不得施。
以此終其身，萬世不可非。
初王受漢封，奉詔實都魯。
如何千載後，廟貌在東楚。
豈非王之賜，生嘗及茲土。
所以淮上人，世世作神宇。
然而鬼神道，不可接形聲。
所感唯以德，所通唯以誠。
去年冬不雪，江淮非一城。
人心誰無戚，蔡守最不寧。
守乃款王祠，俯伏祈於廷。
其日臘且盡，其夕大雪零。
前驅方入郭，後乘猶在坰。
田者歡於野，途者歡於行。
如饑哺斯食，如疾醫斯平。
驕陽遁無迹，和氣來有形。
因知王之心，雖歿不變更。
好誠而樂義，凜凜如平生。
一禱輒已應，爲賜良不輕。
侯拜神之貺，民歌侯之明。
鳳
作者：徐積
朝代：宋

百尺樓頭鳳一羣，聲如韶濩羽如雲。
開口一鳴天路白，六龍馳上海之濆。
鶴
作者：徐積
朝代：宋

任教雞鶩爭糠粃，脫身一舉三千里。
如今直入鳳凰池，口啄琅玕飲瑶水。
舊羣流落在人閒，爲趁稻粱飛不起。
鸞
作者：徐積
朝代：宋

吹簫臺上曾歌舞，留住秦雲伴秦女。
近來長趁紫宸朝，麟鳳肩隨龍接武。
麻姑·其一
作者：徐積
朝代：宋

折盡青林多少花，麻姑却在蔡經家。
瑶臺好醉無人醉，鳳怨鸞棲空暮霞。
麻姑·其二
作者：徐積
朝代：宋

不道風塵良苦辛，却停仙仗醉紅塵。
青鸞一去無消息，只被麻姑誤殺人。
龍
作者：徐積
朝代：宋

雲是口中氣，雨是口中沫。
口中噓吸須臾閒，天下焦枯一時活。
一笑
作者：戴复古
朝代：宋
体裁：五言律诗

海曲荒凉地，吟边蹭蹬身。时危法当隐，年老惯居贫。俗客苦恋坐，小孙痴弄人。等闲成一笑，不觉把杯频。
一老儒为贵人烧丹丹垂成而走因此失所
作者：戴复古
朝代：宋
体裁：五言律诗

道途多险阻，此老欲何之。命薄丹砂走，天寒白发悲。从教达官骂，忍受小儿欺。月夜双乌鹊，飞鸣绕树枝。
万安县芙蓉峰
作者：戴复古
朝代：宋

凌空杰阁为谁开，隔岸芙蓉不用栽。今古相传彩云现，江山曾识大苏来。酒边歌舞共一笑，客里登临能几回。翠浪玉虹从此去，明朝人在郁孤台。
万安江上
作者：戴复古
朝代：宋

不能成佛不能仙，虚度人间六十年。镜里姿容虽老矣，酒边意气尚飘然。安排玉白花红句，趁办橙黄橘绿天。无柰秋风动归兴，明朝问讯下江船。
与侄南隐等赓和
作者：戴复古
朝代：宋

梦回啼鸟聒幽棂，古篆香烟结画屏。谈麈一挥尘事少，离骚才读醉魂醒。闲居便是人间乐，克己何须座右铭。但了耕桑□门户，我生安分合宁馨。
东池
作者：戴复古
朝代：宋

来寻吾祖隐居处，袅袅春风吹酒旗。手把梅花寄愁绝，东池只是旧东池。
两山赵仁甫宰临安有武学生张丈相访酒边弄刀舞剑甚可观因成七言县乃钱王故宫九龙十锦皆其地
作者：戴复古
朝代：宋
体裁：七言律诗

风流晋宋时人物，花县鸣琴调甚新。不厌开樽留剑客，仍能下榻待诗人。九龙池馆空陈迹，十锦山川自好春。但见清吟度白日，不知佳政最宜民。
中秋李漕冰壶燕集
作者：戴复古
朝代：宋

诸亭环立一湖湾，区界无多眼界宽。苍石传为伪刘物，绿波曾浴葛仙丹。两边堤树四时碧，一片冰壶六月寒。咫尺云烟接沧海，须知此地有龙蟠。
临江仙·代作
作者：戴复古
朝代：宋
体裁：词

误入风尘门户，驱来花月楼台。樽前几度得徘徊。可怜容易别，不见牡丹开。莫恨银瓶酒尽，但将妾泪添杯。江头恰恨北风回。再三相祝去，千万寄书来。